text:
Væleydnaður MA-fyrilestur
Námsskipanin á Føroyamálsdeildini ásetur, at studentar, sum hava fingið MA-ritgerðina góðkenda og próvdømda, halda ein fyrilestur við støði í ritgerðarevninum. Fyrilestrarevnið, sum Lydia fekk frá vegleiðaranum, var: Viðger autofiktión paratekstliga og frásagnarliga í útgávuni Sig at du lyver (2011) eftir Silviu Henriksdóttur.
Lydia helt ein greiðan og væl skipaðan fyrilestur á høgum fakligum stigi. Próvdómararnir søgdu í metingini, at fyrilesturin var ástøðiliga væl grundaður, greiningarnar neyvar og fyrilestrarevnið sera væl svarað.
Av teimum í alt 120 ECTS-stigunum í MA-útbúgvingini telur endaligi fyrilesturin 2.
Eftir prógvhandanina nýtti Lydia høvið at takka fyri undirvísingina og tíðina á Føroyamálsdeildini.


c: text/html

text:
Svartbakur (lat. Larus marinus L; da. Svartbagmåge), vanliga nevndur bara bakur, er størsti fuglur av másasløgunum. Á kápuni er hann dimmgráur. Hann eigur víða um í norðanlondunum. Reiðrið er stórt, men heldur óvandaliga gjørt. Ofta er tað í homrum ella rókum millum hamrar, men stundum á sløttum haga, helst ikki langt frá fuglabjørgum. Klekingartíðin er 28 dagar. Dúnungin líkist likkuunga. Svartbaksskurin er nógv bleikari enn másaskurin og likkuskurin, og hann hevur ikki fingið sín fullkomna lit fyrr enn 4ða ella 5ta árið — t. d. er hin reyði bletturin á nevinum svartur til 5ta árið. — Har, sum bakur eigur, vilja aðrir fuglar ikki fáa sær bústað, tí hann etur bæði egg og ungar teirra, hann drepur eisini smálomb, og tí hava Føroyingar roynt at avoyða hann. Nú eru so fáir eftir, at tað sæst lítið ella einki til spellið, teir gera.
Úr: Mikkjal á Ryggi: Fuglabókin, Dýralæra II. 1951.
Másasløgini eru um flestu vegir lík teimum klófuglum, ið hagafuglar eru, og kunna við røttum verða nevndir hagafuglar; um eini tvey av teimum verpa í bjørgunum, so síggjast tey stundum í stórum flokki sita í haganum. Í mongum eru tey hvørjum øðrum lík. Øll hava tey sama vakra vakstrarlagið og langar veingir; tá ið tey sita, røkka teir aftur um velið. Øll hava tey eitt lætt og vakurt flog — kunna sveima langan veg, uttan at veingirnir síggjast rørast. Tó at gongulagið er gott, gera tey lítið av at ganga — halda seg mest í luftini ella á sjónum. Tey kunna svimja skjótt, og eru so lættfloytt, at tað ber lítið ella einki til at kava. So føða tey seg av fongi, sum tey taka oman á ella nær undir vatnskorpuni — aftur at tí, sum tey vinna sær uppi á landi. Eggini eru 2 ella 3, grøn ella brún ella harímillum, við nógvum dimmum blettum.
Øll sløgini, ið higar koma, eru grá ella blálig á bakinum. Summi eru stórir fuglar, summi miðalstórir. Tey stóru sløgini hava øll gult nev við einum stórum reyðum bletti hvørjumegin á undirnevinum og króki á yvirnevinum. Annars eru tey á sumri hvít allar staðir, á vetri gráflekkut um høvur og háls. Ungfuglur teirra, nevndir skurar, eru grásprøklutir ella morsprøklutir og hava grátt nev.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.

robotstxt: allowed

filter: keep


text:
Perlur: Promillan var 1,66, men nær rendi Tobbi á skeltið í Hoyvík? Hvør sá tilburðin? Kundi løggan rokna seg fram til nær óhappið hendi? Oygjatíðindi kann avdúka, at sami politistur, sum tók løgtingsmannin varð brúktur, sum sannleikavitni, at stuðla sínari egnu frágreiðing. Hetta er ikki álitisvegjandi...
Oyggjatíðindi 4. januar 2006:
- Málið um rúsdrekkakoyringina hjá Tórbjørn Jacobsen, løgtingsmanni, í summar, er avgreitt uttan at fara í rættin, upplýsti Finn Ougaard, varafúti.
Promillan hjá Torbjørn Jacobsen var 1,66. Vanliga revsingin fyri at koyra við einari promillu upp á 1,66 er 1.000 krónur í bót fyri hvørjar 25.000 krónur í ársinntøku og einki koyrikort í tvey ár.
Undir vanligum umstøðum koyra altíð tveir politistar saman fyri at stuðla frágreiðingini hjá hvørjum øðrum. Men ikki hesaferð, vísir politifrágreiðingin. Fyri at fella Tobba, vitnaði sami politistur, at hann um kvøldi, sum óhappið hendi um morgunin, koyrdi framvið skeltinum, sum tá var órørt.
Soleiðis setti løggan eitt tíðspunkt inn á roknistokkin fyri at »prógva« hvat promillan var tá óhappið hendi.
Tað vildi tí verið orðið hjá Tobba í móti løgguni!? Sjálvt um løgtingsmaðurin hvørki vil gera viðmerkingar, vátta ella avsanna innihaldið í politifrágreiðingini, er lítil ivi um, at hesar umstøður gjørdi, at Tórbjørn Jacobsen valdi semjuna, heldur enn rættarskipanina.
Vit vita øll, at løgreglan tók koyrikortið frá Tobba beinanvegin, men stutt eftir fekk løgtingsmaðurin kortið aftur við einari umbering!?
Síðani tók løggan aftur kortið. Vit upplivdu, at Tobbi vildi royna hvussu sterk imunverjan hjá løgtingsmonnum var, og um løggan kundi taka koyrikortið frá fólkavaldum uttan dóm.
Í rættinum fekk hann viðhald. Løggan kundi ikki taka kortið frá løgtingsmanninum.
Eftir hesa staðfesting, lat Tobbi kortið aftur til løgguna, til málið endaliga var avgreitt. Tað var eftir hetta, at løggan setti seg at brodera uppá politifrágreiðingina, og kundi loksins sleingja eina politifrágreiðing í andliti á løgtingsmanninum, har sami løgreglumaður stuðlaði sær sjálvum og borðið fangaði.
Av hendingum í árinum, helt Útvarpið tað vera nógv meira áhugavert, at Tobbi misti koyrikortið uppá eina sera ivasama politifrágreiðing, enn tað var, at partamaður hansara, Karsten Hansen, ikki mistið kortið.
Hetta hendi, hóast løgreglufólk, koyrilærarar og onnur serkøn hava úttalað, at fyrrverandi sýslumaðurin átti at mist kortið.
Tað gera øll onnur í somu støðu. Men Tobbi var nógv meira áhugaverdur.
Lítið álitisvekjandi.


text:
Sverri Egholm
02.02.2018 - 19:45
Mentan > Tónleikur > Tónleikakappingar
Sigmund sang seg í kvøld víðari í X Factor við einum braki av einari framførslu í Five Chair Challenge fyri tey undir 23 ár.
- Eg havi ikki sæð nakran so djarvan staðið á hasum pallinum áður. Havi aldrin sæð nakran sum torir at gera uppá handan máta. Hatta er alt ov nógv, men spennandi og inspirerandi, segði Remee eftir framførsluna hjá Sigmundi Tróndheim.
22 ára gamli Sigmund, sum hevur føroyskan pápa, framførdi James Bond-sangin "I’m Feeling Good" hjá Michael Buble.
Men hann sang ikki bara, tí mitt í sanginum vísti hann eisini at hann dugir væl at dansa. Tað dámdu bæði áhoyrarunum og dómarunum.
- Tú syngur so væl og ert ikki bangin fyri nøkrum. Her er ikki meira at leggja afturat, tú skalt hava ein stól, segði Sanne Samuelsen, sum hevur tey ábyrgd av teimum undir 23.
Sí framførsluna omanfyri.
Øll X Factor sendingin sæst her


text:
- Tíðindi, mentan og ítróttur
Ikki ábendingar um spilt kjøt í Føroyum
Heilsufrøðiliga Starvsstovan hevur ongar afturkallingar fingið um kjøt úr Brasilia, sum ikki er egnað til mannaføði. Tað vil siga, at fyribils er onki, ið bendir á, at kjøtið er innflut til Føroya, nú ein stór matvørugøla hevur tikið seg upp í Brasilia.
Brasilsku mynduleikarnir hava illgruna um, at neyta og høsnakjøt,ið ikki er egnað til mannaføði, er flutt út úr Brasilia og selt, sum matvøra í øðrum londum. Tað sigur DR.
Ein stórur høsnagarður, ið verður rikin av altjóða fyritøkuni BRF, og tvey sláturhús hjá brasilska felagnum Peccin er vorðin stongd. Harumframt eru 21 aðrar verksmiður undir illgruna.
SÍ EISINI Kjøtgøla tekur eg upp í Brasil
Løgreglan í Brasilia hevur illgruna um, at íðnaðurin hevur mutrað fólk frá matvørumynduleikunum, so kjøtið hevur fingið góðkenning at kunna verða til matna. Føroyar innfluttu umleið 180 tons av kjøti úr Brasilia í fjør, tað mesta høsnakjøt.
Men Heilsufrøðiliga Starvsstovan hevur ongar afturkallingar fingið frá danska Fødevarestyrelsen ella úr ES, sigur Laila Jacobsen, deildarleiðari á matvørudeildini hjá Heilsufrøðiligu Starvsstovuni, við útvarpið.
Brasilia er heimsins stórsti útflytari av oksakjøti og høsnarungum, og umleið 150 lond flyta inn kjøt úr Brasilia, sigur Ritzau. Bæði í Miklagarði og í FK verður sagt, at tey hava ikki hesar vørur úr Brasilia.


text:
Kecskemét
Kecskemét (IPA: /'kɛtʃkɛme:t/) er ein býur í Ungarn sum hevur umleið 108.200 íbúgvar. Býurin er tann 8. størsti býur í Ungarn. Høvuðssæti í landslutinum Bács-Kiskun liggur í býnum. Býurin liggur mitt ímillum høvuðsstaðin Budapest og tann triðstørsta býin í Ungarn, Szeged, 86 kilometrar frá báðum og hevur nærum somu frástøðu til tær báðar stóru áirnar í landinum, Danube og Tisza.
Býarnavnið Kecskemét kemur av tí ungarska orðinum kecske, ið merkir "geit".
Tær elstu fornaldarfrøðiligu útgrevstirnir vísa tekin um, at fólk hava búð á staðnum fyri umleið fimm túsund árum síðan.
Keldur[rætta | rætta wikitekst]
Slóðir úteftir[rætta | rætta wikitekst]


text:
Jesus filmur við føroyskari talu og føroyskum tekstiHer kanst tú síggja kenda Jesus filmin við føroyskari talu og føroyskum teksti. Filmurin er sera væl dámdur og er vístur kring allan heimin á...
les meira1147 dagar síðan
Bíbilsk sjónbond á fartelefoninaVið hesari appini til fartelefonina ella tín iPad, kanst tú...
les meira1147 dagar síðan
SMS-AndaktNú kanst tú fáa eina stutta andakt/bíbliuorð á fartelefonina -
les meira1238 dagar síðan
Bíbliu-App - nú eisini til iPhone & iPadBíbliu-App, við Dahl/Viderø Bíbliuni, til iPhone, iPad og Android snildfonir
les meira1390 dagar síðan
Føroysk Mannakorn á tína snildtelefonNýggj føroysk app: Dagsins vers (mannakorn), tak nýtt og goym...
les meira1777 dagar síðan
Næstan 100 miljónir bíbliubrúkararVið ókeypis appini til snildtelefonir frá YouVersion, hevur tú Bíbliuna...
les meira1802 dagar síðan
Viderø/Dahl-Bíblian á fartelefoninaTalgilda Bíblian eftir Viderø og Dahl var fyri nøkrum døgum...
les meira2004 dagar síðan
Bíblian sum app til fartelefoninaBíblian - V. Danielsens týðing, fæst eisini sum App til iPhone, iPad og Android. Forritið kann takast niður ókeypis umvegis AppStore og Android Markets. Forritini...
les meira2005 dagar síðan
SMS-AndaktNú kanst tú fáa eina stutta andakt/bíbliuorð á fartelefonina -...
les meira2026 dagar síðan
Sí eisini yvirlitið til vinstru.


text:
Eirikur Lindenskov 05.04.2017 (17:47)
»T. Hansen« á Hjalla ikki stundir at lata upp enn
Handilin hjá donsku fyritøkuni T. Hansen, sum skuldi lata upp beint eftir nýggjár, er ikki latin upp enn. Men tað er ikki tí, at ætlanin er slept.
Andreas M. Andreasen, sum er settur sum leiðari fyri handilin í Føroyum sigur, at tey er um at vera liðug við at gera alt klárt, og so verður latið upp.
Men hjá T. Hansen í Danmark hava tey uttan iva nógv um oyrini í hesum døgum, og tí kunnu vit bara gita, at handilin á Sandvíkarhjalla ikki hevur hægstu raðfesting.
Síðani avgerð varð tikin um at lata upp deild í Føroyum, hevur fyritøkan »T. Hansen« keypt fleiri aðrar stóra fyritøkur, bæði Danmark og í Noreg. Í Danmark hevur fyritøkan millum annað keypt »Mekonomen«, sum eisini hevur deild í Føroyum. Og í Noreg hevur fyritøkan keypt ketuna »Torshov Bilrekvisita«.
Tað er danski ríkmaðurin Bent Jensen, sum eigur »T. Hansen«. Hann er nummar 75 á listanum hjá Berlingske Business yvir ríkastu persónar í Danmark og sigst vera góður fyri 1,4 milliardir krónur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Alarm.fo er ókeypis at taka niður, og øll, ið hava appina kunnu móttaka boð. Um ynski er at senda boð, ella at gera bólkar, so er neyðugt at keypa ein av teimum ymsu vørupakkunum vit bjóða HER.
Telefon nummari verður nýtt, um tørvur er á at senda eini sms til tín. Email verður nýtt til at senda tær títt loyniorð, um tú skuldi gloymt tað.
Tá tú opnar appina, er ein tekstur í neðra, ið sigur “Gloymt títt loyniorð?”. Trýst á tann tekstin, og tú verður víðarisendur til ein skýggja, har tú skal skriva tann teldupostin tú nýtti til at stovna tína Alarm.fo konto. Tú fært síðani eitt nýtt loyniorð sendandi til tín teldupost.
Soleiðis gert tú við iPhone: fær á Settings/Indstillinger -> Alarm.fo -> Notifications/Meddelelser og slá Allow Notifications/Tillad meddelelser og/ella Sounds/Lyde frá.
Soleiðis gert tú við Android telefon: fær á Settings/Indstillinger -> Apps/Programmer -> Alarm.fo -> Notifications/Underretninger og slá frá Allow notifications/Tillad meddelelser og/ella Sounds/Ringtone o.s.v.
Appin skal nýta tína staðseting (location) til kortið. Uttan tína staðseting er eingin kunning at síggja á kortinum.
Appin nýtir fráboðanir (notifications) til at siga frá, tá nýggj boð eru komin á appina. Hetta fyri at tað skal verða lættari at leggja merki til nýggj boð.
Tað er tó ikki neyðugt at loyva Alarm.fo appini at nýta tína staðseting ella fráboðanir, appin er virkin hóast hettar.
Fær til stillingar -> vangar í appini. Har hevur tú møguleika at velja júst tey evni, ið hava tín áhuga. Harumframt er eisini gjørligt at velja tey øki, ið eru viðkomandi fyri teg.
Tú finnur almennar bólkar við at skriva navnið í leiti teigin í appini. Tú hevur so møguleika at innlima teg í bólkin. Til virkisbólkar krevst ein innbjóðing.
Eftir at tú hevur opnað eini boð, er gjørligt at trýsta á stjørnuna næst boð heitinum. Øll boð, ið tú hevur valt sum yndiskunning, eru at finna í stillingar -> yndiskunning.
Nei, ikki sum móttakari av boðum. Boðini verða strikaði av sær sjálvum, tá ið tey ikki eru viðkomandi longur.
Teir ymsu litirnir hálýsa, hvussu álvarsom boðini eru. Eini reyð boð verða mett at hava størri týdning fyri borgarar enn eini grøn.
Skriva okkum ein email á support@alarm.fo, og vit venda aftur til tín sum skjótast.


text:
Úr sjónvarpinum kenna vit bretsku skemtirøðina Yes Minister, sum BBC gjørdi í 1980 og fýra ár fram. Ikki er tað sørt at henda røð kemur mær til hugs, nú eg lesi oddagreinina í heimsins elsta føroyska miðili, Dimmalætting.
Hvønn av teim trimum høvuðsleiklutunum Dimma púra frívilliga og uttan at blúgvast klæðir seg í, kann lesarin sjálvur gera av. Men greitt er at Dimma, við fótbóltshøvdinum undir arminum, klæðir seg í ein teirra. Spurningurin er bara, hvørt tað er Bernard, Humphrey ella Hacker sjálvur. Ella ein fleirmedialur mutantur av øllum.
Í ókritisku oddagreinin verður ætlanin um at brúka minst 60 milliónir, har bróðurparturin er skattakrónur úr høvuðsstaðarkommununi, bara fyri at lyfta stadionøkið í Gundadali upp á evropeiskt støði, tí ein slíkur dystur, við ljósum, skal vera har á staðnum fyrsta dagin, lýst við vinnuframa orðum sum masterplan og megastór.
Og meðan føroyskir arkitektar vinna virðislønir í øðrum londum og høvuðsstaðarkommunan er fremst í áminningini um at greiða gøtur teirra lærdu at koma aftur til skorin klæði, ja so fer sama kommuna til Spánialands at tryggja sær serkøna Gundadalshjálp. Eg meini tað, harri blaðstjóri.


text:
Samtyktir gjørdar á bygdarráðsfundi mándagin 29. juni 2015.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech
og Rannvá Albinus.
Borgarstjórin ynskti at fáa tvey mál aftrat í skránna til henda fundin, og vóru tey:
Tilboð frá Vágs Timburhandli uppá kantsteinar og tilboð frá Sp/f BKE uppá grevstur av vatnleiðing,
og varð hetta samtykt av bygdarráðnum.
1.
Samtykt varð at taka av nýggja tilboðnum frá H-DYGD áljóðandi krónur 463.000 íroknað MVG
í sambandi við umvæling av skúlanum nú í summar.
2.
Borgarstjórin gjøgnumgekk roknskapin hjá Porkeris kommunu 1. kvartal 2015, og var møguleiki hjá
bygdarráðslimum at seta fram fyrispurningar.
3.
Samtykt varð at taka av tilboði frá Suðuroyar Sparikassa um at steðga við avdráttum av lánunum í
árinum 2015, meðan rentan verður goldin sum vanligt.
4.
Samtykt varð at stuðla ”Nordisk Kystkultur” við 4.000 krónum, nú sluppin ”Johanna” í hesum
sambandi fer til Álands at vitja.
5.
Samtykt varð at taka av tilboðnum frá Vágs Timburhandli uppá kantsteinar uttan um parkeringsøkið á
Gøtuteiginum.
6.
Samtykt varð at taka av tilboðnum frá Sp/f BKE uppá grevstur av vatnleiðing niðan á Melakeldur.
Bókin upplisin og góðkend.
Porkeris Bygdarráð.


text:
Nøkur orð um rúsevni
Av og á seinastu árini hoyra vit í miðlunum um ung, sum óvæntað eru vorðin ávirkað av rúsevnum. Rúsevni eru so ymisk - bæði lóglig og ólóglig. Alkohol er dømi um eitt rúsevni, sum vaksin kunnu keypa og drekka heilt lógliga. Loysingarevni, ætlað at koyra í máling ella í lím og gass, eru dømi um evni sum frítt kunnu keypast, men sum væl ber til at fáa eina kenning av – eisini so stóra at tú doyr av henni. Eitt annað dømi um rúsevni eru heilivágur, sum kann hava rúsandi hjáárin, t.d. pínuheiluvágur. Og so eru tað evnini, sum vit vanliga kalla rúsevni ella narkotika .Tað eru evni sum hash, amfetamin, heroin, ecstasi og mong onnur. Felags fyri tey er, at tey eru ólóglig. Tað merkir at tað er ólógligt at flyta tey inn til Føroyar, tað er ólógligt at selja og keyp tey, eins og tað er ólógligt at eiga tey.
Narkotika hevur verið ein plága í nógvum samfeløgum. Ikki minst í stórbýunum í okkara grannalondum. Vit vita at narkotika verður brúkt í Føroyum eisini, men ikki í námindin av tí, vit vita verður brúkt í tí landinum, sum vit hava tættast samband við, nevniliga Danmark. Hetta skyldast ikki, at tráanin eftir rúsevnum er minni í Føroyum enn í Danmark, men bert tað at vit liggja so fjarskotin og tað tí er so trupult at fáa fatur á teimum og tey eru so dýr.
Meginvegirnir hjá rúsevnum til Føroya eru rættiliga einfaldir. Loftvegis við Atlantic Airways yvir flogvøllin í Vágum og sjóvegis við Norrønu. Hesar vegir til Føroya ger tollvaldið sítt besta fyri at halda eyga við. Soleiðis møta ferðafólk ofta einum snoddingarhundi bæði í Vágum og á keiuni í Havn. Ferðafólk, postur og ferðagóðs verða hjá okkum helst kanna munandi meira enn í okkara grannalondum.
Fólkaheilsuráðið hevur javnan fund við løgreglu og tollvald um støðuna viðvíkjandi rúsevnum í Føroyum. Endamálið er at meta um støðuna: Um rúsevnini, sum funnin verða eru í vøkstri og um varhugi er um, at rúsevnini í umfari í samfelagnum eru vaksandi. Eisini verður á hesum fundum umrøtt um tørvur er á at økja átøkini, sum løgregla og tollvald hvønn dag fremja. Niðurstøðan frá hesum fundum hava ikki verið serliga avgjørdar, tí í høvuðsheitum meta hesir myndugleikar, at tað, sum gjørt verður, er hóskandi í mun til trupulleikan. Og Fólkaheilsuráðið tekur undir við hesum. Tað ber sjálvandi til at opna hvørt kuffert, hvørja tasku, hvønn brævbjálva, hvørja bingju, hvønn postpakka, hvørt einasta skip frá mastatoppi til kjalar, hvørt kamar og hvørja koyggju. Men vilja vit tað? Fólkaheilsuráðið er av tí fatan, at núverandi átøk hjá eftirlitsmyndugleikunum eru á góðari leið.
Men rúsevni eru hóast tað í umfari og hvat er so til ráða at taka. Svarið er einfalt: Upplýsing og hugburðarrøkt. Tað ber til at ovurrúsa seg av alkoholi, men lukkutíð eru tað lutfalsliga fá, sum gera tað í okkara landi. Og grundin er at vit hava lært heimanífrá, í skúlanum, í kirkjum og samkomum, at tað ikki er rætt. Skúlin, skúlaheilsuskipanin og Fólkaheilsuráðið royna at læra tey ungu, at narkotika er vandamikið. Bæði tí tað kann hava lívsoyðileggjandi bundinskap við sær, men eisini tí hesi rúsevni kunnu hava lívsheittisliga akutta eitran við sær; enntá deyða, tí andadrátturin verður doyvdur so nógv, at persónurin doyr av iltmangli. Ein annar trupulleiki er, at tí evni eru ólóglig, er onki góðskueftirlit við teimum, soleiðis sum vit hava tað við eitt nú heilivági. Tann, sum tekur narkotika, veit ikki fyri vist hvat hann hevur við at gera. Rúsevnið kann vera nakað heilt annað, enn hann roknar við og kann eisini vera nógv sterkari enn hann er vanur við. Hetta er helst vanligast grundin til at narkomanar doyggja – tey vistu ikki at hvussu sterkt tað var.
Tað er hesa vitan, sum tað er so umráðandi at fáa út millum fólk. Fyri tað fyrsta at rúsevni kunnu krøkja fólk, líka sum sigarettir og alkohol kunnu, og so verða tey trælir stóran part av lívinum. Fyri tað annað, at ólóglig rúsevni eru ikki altíð líka. Tey kunnu verða lívshættisliga sterk og tað hevur deyðsvanda við sær. Hetta er nú sum áður ein uppgávu fyri bæði myndugleikarnar, men eisini er tað umráðandi, at heimini greiða teimum ungu frá vandunum við rúsevnum, bæði heima hjá okkum, men ikki minst tá tey fara burtur í lond at ferðast ella at lesa.
Pál Weihe, formaður fyri Fólkaheilsráðið.


text:
Røða hjá Sirið Stenberg
Røða í samband við at nýggja Fólkaheilsuráðið tekur við
- Tað skal vera mítt ynski, at heildarhugsanin um menniskjað - sum eina likamliga, sálarlig, sosiala og andalig veru - kemur til sjóndar í fólkaheilsupolitikkinum, segði Sirið Stenberg millum annað í røðu sínari á samkomu í samband við at nýggja Fólkaheilsuráðið tók við.
(Portal.fo eigur myndina)
Góða samkoma,
Hjartaliga vælkomin tit øll og takk fyri at tit eru møtt so fjølment í dag til hetta vaktarskifti, nú vit um eina løtu fara at almannakunngera hvørji skulu mynda Fólkaheilsuráðið komandi árini.
Nú vaktarskifti er í fólkaheilsuráðnum fari eg eisini at brúka hetta høvið at takka tykkum, sum hava sitið í ráðnum síðani ráðið varð skipað í lóg í 2005.
Eg vil takka tykkum hjartaliga fyri eitt megnar arbeiði hesi gott 10 árini. Vit hava havt eitt ógvuliga virkið ráð, sum av álvara hevur megnað at seta fyribyrging og fólkaheilsu á breddan. Ráðið hevur gingið undan, brotið úr nýggjum og slóða fyri fólkaheilsupolitikkinum í Føroyum. Harvið hevur tykkara leiklutur verið við at flutt samfelagið fram á leið.
Summi hava tað fyri, at fólkaheilsupolitikkur snýr seg ofta um lyftan peikifingur og at halda seg vita betur. Og tí er tað helst viðhvørt herkin kostur at mynda slíkan politikk í nógv ár. Men eisini her hevur ráðið verið fyrimyndarligt.
Á onkran hátt hava tit funnið eina góða javnvág ímillum at lyfta peikifingur, vegleiða og hava dialog. Altíð eru argumentini saklig og orðaði á einum máli, sum fólk skilur. Og tað er ein videnskapur í sjálvum sær. Samskifti í heila tikið er eitt økið, ið tit hava havt hepna hond við – heilt frá sjónvarpslýsingum við landsstýrismanni og til nútíðar samskifti við vanliga føroyingin á fartelefon í eini roynd at fáa tey at halda uppat at roykja.
Úrslitini tala fyri seg. Átøkini fylla nógvar leypar og hava ráð, formaður og skrivstova megna at fingið vanliga føroyingin at hugsa um kost, drykkjuvanar og rørslu og ikki minst at skifta hugsan um kost, drykkjuvanar og rørslu hesi árini, so tykkara leiklutur hevur eisini verið at ment tilvitskuna hjá fólki um heilsugóða lívsførslu.
Til dømis minnist eg væl, at fólk, ið fóru sjálvboðin út at renna, vóru skírd at vera mest sum í í ørviti.
Á hesum økjum eru sonn kvantilop gjørd, tí nú er øvugt, men skal eg taka nakað fram um, sum ráðið hevur havt fokus á, so má eg nevna átøkini ímóti royking.
Fólkaheilsuráðið hevur síðani 2002 á hvørjum ári gjørt neyvar kanningar um vanar hjá føroyingum í samstarvi við Gallup. Tølini vísa at hesi árini tit hava sitið er parturin av føroyingum, sum roykja, minkaður munandi. Úr gott 40 prosentum niður í 27 prosent. Hetta er stór broyting. Eisini vísa nýggjastu kanningarnar at talið á teimum, ið roykja dagligu fellur støðugt – úr 28 í 22 prosent seinnu árini.
Ein onnur sólkinssøga eg havi hug at taka upp er átakið við teimum sonevndu Millennium-børnunum. Tað sær út til, at tey ungu í dag ætla sær ikki at fara at roykja. Í øllum førum í nógv minni mun enn fyrr. Hetta vísur, at vit kunnu røkka langt, tá ið vit seta okkum stór mál, og seta uppysing og átøk aftanfyri. Málini einsamøll flyta einki í sjálvum sær.
Hóast eg bert havi sitið sum landsstýriskvinna í stutta tíð, so veit eg, at tit í fólkaheilsuráðnum hava samstarvað væl við Heilsumálaráðið.
Flestu sats-økini, sum ráðið hevur havt, eru sprottin úr Fólkaheilsuætlanini frá 2006, sum tit áttu stóran lut í at orða. Seinni eru mál- og avrikssáttmálar gjørdir, sum hava stungið út í kortið hvønn veg politikkurin skuldi venda. Og her beint fyri løgtingsvalið luttóku tit virki í nýggju Rúsdrekka- og rúsevnisætlanini, bara fyri at nevna okkurt dømi.
Hetta, at politiski myndugleikin og Ráðið hava havt somu mál er ein styrki, og er tað mín vón og ætlan, at Fólkaheilsuráðið eisini frameftir verður ein týðandi samstarvspartur í teimum fólkaheilsupolitisku átøkunum, sum hendan eisini samgongan hevur sett sær fyri.
Landsstýrið hevur greiðar ætlanir og í næstum seta vit skjøtul á aftur fólkaheilsarbeiðið undir yvirskriftini: “Góð fólkaheilsa fyri øll”.
Ætlanin er at skipa fyri eini røð av átøkum í 2016 og tey komandi árini. Okkara vón er, at úrslitini av hesum tiltøkum fara at røkka mong ár fram.
“Havi eg lív og heilsuna” soleiðis taka vit javnan til. Heilsan er fyri flest øll næst aftaná lívið sjálvt, so grundleggjandi at vit leggja hana til grund fyri alla okkara tilveru. Og heilsuhugtakið skal skiljast í breiðastu merking, og skal fevna frá heilsufremjan til fyribyrging, somuleiðis sum tørvur er á at hugsa øll menniskjaligu aspektini inn í fólkaheilsupolitikkin.
Tí skal tað vera mítt ynski, at heildarhugsanin um menniskja, sum eina likamliga, sálarlig, sosiala og andalig veru kemur til sjóndar í fólkaheilsupolitikkinum.
Framhaldandi verður tørvur á at raðfesta tey fokusøki, sum hava verið: t.d. royking, rúsdrekka, matur, rørsla o.s.fr. Men framyvir verður eisini neyðugt at samantvinna hesi við gerandisdagin og gerandislív hjá fólki, og draga heildarhugsanina inn.
Vitandi um at fleiri og fleiri, serliga ung, men eisini tilkomin dragast við sálarligar trupulleikar er tað mítt ynski at sálarheilsan framyvir fær tað rúmd hon hevur uppiborið og verður javnsett við likamligu heilsuna.
Tað at eggja til og stimbra heilsufremjan tekur eisini støði í at leggja dent á at finna ressursur og handlikraft hjá hvørjum einstøkum, og harvið leggja upp til at stuðla fólki í at taka røttu valini. Tað er ein uppgáva, sum eg havi álit á, at nýggja Fólkaheilsuráðið kemur at megna eins og fráfarandi ráð gjørdi. Tí tað verður við teimum amboðum, at tað ber til at broyta nakað. Tað sunna lívið og tað góða lívið skulu sameinast.
At enda kann eg stutt siga, at vit fyri komandi tíðir koma at uppliva nógv spennandi á fólkaheilsuøkinum. Vit arbeiða millum annað við at skipa ein Fólkaheilsustovn. Vit leggja upp til eina ráðstevnu í heyst um fólkaheilsu, har vit hugsa okkum at ein fólkaheilsuvirðisløn verður latin.
Somuleiðis ímynda vit okkum eitt Fólkaheilsuráð, sum samstarvar og kveikir eisini út til kommunur, og fær fólk kring landið við sær í at skipa fyri fólksligum átøkum fyri allar aldursbólkar. Vit arbeiða við rúsevnispolitikki. Og vit ynskja breiða kunning og medvit um sálarheilsuna - heilt frá sálarligum arbeiðsumhvørvi til trivnað hjá børnum og ungum.
Nógv kundi verið at trivið í, men tað fáa nýggja Fólkaheilsuráðið og eg høvi til at tosa nærri um.
Fari at enda við veruliga stórari virðing fyri fráfarandi Fólkaheilsuráðið, og siga tykkum hjartans tøkk fyri tykkara stóra leiklut. Tit eru fyrimyndir fyri tey sum nú taka yvir.
Fráfarandi ráðslimir:
Pál Weihe, formaður
Kári Rasmussen, heilsustarvsfólk (kommunulækni)
Bjarta Vilhelm, heilsustarvsfólk (heilsufrøðingur)
Hannilena Jacobsen, heilsustarvsfólk (kostfrøðingur)
Marjun Berg, Almannaverkið
Jens Jensen, løgreglan
Torfinn Højgaard, undirvísingarverkið
Nývaldir ráðslimir:
Magni Mohr, formaður
Kathrina Lindenskov Holm, sálarfrøðingur, næstforkvinna
Petra Arge Poulsen, heilsufrøðingur
Katrin Danielsen, kommunulækni
Jón Klein Olsen, løgreglan
John Henrik Olsen, undirvísingarverkið
Elin Ludvig, almannaverkið


text:
Lagið er gott í løtuni. Hóast tað kanska hevur gingist eitt sindur striltið í landskappingini, so eru vit harafturímóti væl við í kappingini um Løgmanssteypið, og tað er ordiliga stuttligt. Eftir fyrst at hava sligið steypavinnararnar frá í fjør út, hava vit nú spælt okkum víðari til hálvfinalurnar í einum alvorliga spennandi dysti ímóti EB/Streym mikukvøldið. Nakað tungt var at fara til hálvleik, afturúr 0-2, men seinni hálvleikur var sera lívligur, og tað gekk sum eftir ánni. Vit komu væl fortjent uppá 2-2. Sera spennandi var, og tá yvirtíðardysturin ikki broytti úrslitið, staðfestu vit bara sigurin sannførandi í brotssparkskappingini.
Sera gott avrik. Dysturin prógvaði sannførandi, at bara vit trúgva uppá tað, so ber alt til.
Vit gleða okkum til hálvfinalurnar, sum vera leiktar mikukvøldini 30. mai og 13. juni.
(Myndir frá dystinum síggjast við at trýsta her og her).


text:
Stór ella lítil trúgv
20.08.2017 - 08:42 -
Andakt: ”...Eg trúgvi; hjálp tú vantrúgv míni!” Mark 9,24.
Viðhvørt verður sagt, um ikki beinleiðis so óbeinleiðis: ”Gud vil og ynskir, at tú skalt hava eina stóra og sterka trúgv.” Samstundis verður hetta ofta sagt við einum tónalagi, sum lastar ta veiku og lítlu trúnna.
Úrslitið av slíkari boðan verður, at fleiri fólk sita hjálparleys, ivandi og sundurbrotin. Tí stóra trúgv hava tey ikki, og ta lítlu trúnna verður tosað niðurgerandi um.
Hetta er óbíbilsk boðan og skaðilig sálarrøkt.
Tað mest umráðandi er ikki at hava eina stóra og sterka trúgv, men at hava eina rætta trúgv.
Røtt kristintrúgv er trúgv á Jesus aleina.
Støddin á trúnni ella styrkin í henni er heldur ikki tað avgerandi.
At trúgva á Jesus er einfalt tað, at tú kemur til hansara, sum tú ert, og har tú ert.
- Um tú hevur trúgv til at ákalla Jesus, so er hon nóg stór, nóg sterk. ”Tí at hvør tann, sum ákallar navn Harrans, skal verða frelstur,” Róm 10,13.
- Um tú í neyð tíni hevur trúgv til at koma til Kristus, so hevur tú nóg stóra trúgv til at verða frelstur og hjálptur. Tí Jesus sigur: ”Tann, sum kemur til mín, vil eg als ikki reka burtur,” Jóh 6,37.
Tað er ikki í menniskjans valdi at skapa sanna trúgv á Jesus.
Tann frelsandi trúgvin, trúgvin á Jesus, er ein gáva, sum Gud leggur inn í hjørtuni á teimum, sum veruliga hoyra orð hansara. Gleðiboðskapurin bæði føðir og nørir um trúnna.
”So kemur tá trúgvin av tí, sum verður hoyrt; men tað, sum verður hoyrt, kemur gjøgnum orð Krists,” Róm 10,17.
Mong blanda trúgv og kenslur saman. Tey trúgva, tá ið kenslurnar eru góðar, men eru kenslurnar burtur, so er trúgvin tað eisini. Trúgv er álit á Jesus, tað er ikki ein kensla. Trúgvin kann skapa kenslur, men hon byggir ikki á tær.
Trúgvin byggir á ”Jesus eina, á orðið eina, á náðina eina,” sum fedrarnir orðaðu seg.
Rópa til Jesus sum hin pápin: ”Eg trúgvi; hjálp tú vantrúgv míni!”
Bið Gud um trúgv. Fylg Jesusi í lýdni og halt teg til Bíbliuna, so vil trúgvin gjøgnum lýdni, royndir og roynslur vaksa seg størri.
At trúgva er at grunda
sítt lív á Harrans orð;
í lív’ og deyða stunda
í Jesu fótaspor.
Torleif Johannesen
sjómanstrúboðari
Dropar av náði


text:
Innbjóðing til kunningarfund
20. Sep 2017
Kunnandi fundur um arbeiði í tunlunum Norður um Fjall ...
les meir
Drekkivatnið
15. Sep 2017
Umsjónarmennirnir hava nú tikið royndir av drekkivatninum, og tað er eitt sindur dálkað. Rátt verður tí til, at tit kóka drekkivatnið. Lýst verður, tá drekkivatnið...
les meir
Vatn
14. Sep 2017
Umsjónarmennirnir fara at taka roynd av drekkivatninum í dag. Nærri boð vera seinni, um hvat royndirnar vísa. ...
les meir
Broyttar upplatingartíðir
06. Sep 2017
Skrivstovan hevur broytt opningtíðirnar soleiðis:Mánadag 10-14Mikudag 10-14Hósdag 10-14 ...
les meir
Leys størv
06. Sep 2017
...
les meir
Fíggjarligt frípláss
19. Jun 2017
Umsóknir um fíggjarligt frípláss galdandi frá 1. august 2017 – 31. juli 2018 skulu verða kommunuskrivstovuni í hendi í seinasta lagi 3. juli...
les meir
Ung í arbeiði 2017
26. Apr 2017
Hvannasunds kommuna fer í summar at skipa fyri ungum í arbeiði. Arbeiðið er ætlað ungum ímillum 14 og 18 ár, sum eru búsitandi í kommununi,og...
les meir
Skrivari til Hvannasunds kommunu
04. Apr 2017
Søkt verður eftir skrivara 3/4 tíð, at byrja 1. mai 2017 Sum skrivari hevur tú m.a. hesar arbeiðsuppgávur:...


text:
Vinir lata ikki vinir fáa frið
Í 1950-árunum róðu børn í skúlaalduri einsamøll úr Múla til Viðareiðis til handils, ein teinur uppá smáar 2 kilometrar. Uttan nakran námsfrøðing, uttan nakran bjargingarvest, uttan neyðbluss, uttan GPS’ara. Í dag ber illa til at spæla í einum áarløki uttan at vera undir konstantum uppsýni, og børnini skulu hava so mikið nógvar formaningar við á vegnum, at spontantiteturin er púra burtur og hugurin næstan burtur, tá tey einaferð koma so langt sum til úthurðina. Valið um heldur at spæla Grand Theft Auto á iPad’inum er nógv meira líkatil.
Situr man sum foreldur ella borgari frusteraður yvir, at allur spontantitetur soleiðis verður køvdur í trygdarforskriftum, so er heldur onki stað at kæra sína neyð. Trygdin er nevniliga ikki bara ein forskrift, hon er ein religión. Royn t.d. at senda ein spurning inn til Also; svarið, tú fært, er altíð við tí politiskt korrekta fyrivarninum, at “sjálvandi skal trygdin vera í hásæti”, “sjálvandi mugu vit ikki seta nakað spurnartekin við regluverkið” og “Big Brother er har fyri okkara egnu skyld” kann saktans hava verið sagt í eini sending. Restin av svarinum stendur síðani í relatión til tað, Al(t)so er ongin hjálp at heita. Har er eingin pardón: Tú ert eitt ússaligt foreldur, um tú hevur latið tíni børn staðið á seiðabergi uttan minst ein bjargingarvest og uttan bjargalínu um miðjuna.
Í Kollafirði hevur kommunan eisini sett vakmyndatól upp á kaiøkinum, soleiðis at vakið eyga kann haldast við ekstremsportinum seiðabergsfiskiskapi.
Okkara Ministerium für Sicherheitsabhängigkeit, eisini rópt Ráðið fyri Ferðslutrygd, skal tó eiga, at tað ger kreativar lýsingar. Á Bornholm eitur teirra tilsvarandi kampanja bara “Ny kampagne: Så meget koster det at køre uden sele” og so er eitt yvirlit yvir bóttakstir. Onki uttanumtos, beinleiðis til sakina, og er helst nógv meira erligt. Situr tú ikki í trygdarbelti, er bótin 500 (!) krónur. At tosa í fartelefon, eisini 500 krónur, men hana vilja fólk frívilliga hækka til 1.500 krónur. 98 kilometrar um tíman á landsvegi geva 1.500 krónur í bót. 3 kilometrar meira um tíman geva klipp umframt. Tilsamans innkasseraði føroyska løgreglan eisini 5.110.910 krónur í bótum einsamøllum í 2016, og tað var sjálvandi fyri okkara egna besta, at vit mistu teir pengarnar.
Megna fólk ikki longur at meta um sjálvi, hvat er best fyri tey? Eftir øllum at døma ikki. Tað sum aktivistiskir umhvørvisfanatikarar í Greenpeace og Sea Shepherd áður stóðu fyri, er í dag institutionaliserað í Fólkaheilsuráðnum og Heilsufrøðiligu Starvsstovuni. Og vóru umhvørvisfelagsskapirnir ógvusligir, eru arvtakararnir hvaðna verri. Í Svínoy kunnu gestir ikki fara á WC í gamla skúlanum, tí heilsumyndugleikarnir fyriskriva, at starvsfólk og vitjandi mugu brúka hvør sítt toilett, og har er bert eitt í bygninginum.
Í 2011 gav Heilsufrøðiliga Starvsstovan boð um at afturkalla 1.700.000, skrivað eina millión og sjey hundrað túsund, fiskafrikadellur. Ikki tí nakað var staðfest galið við teimum, men tí at steikitemperaturin ikki kundi skjalprógvast (!) Í føroysku matvørubransjuni er man nevniliga sekur, inntil man kann skjalprógva nakað annað.
Vit sum vónaðu at trygdarnarkomaniin var ein forbígangandi dilla sum so mangt annað, eru farin skeiv. Har er farin peningur í eftirlit. Dátueftirlit, fólkaheilsuráð, starvsstovueftirlit, ferðslutrygdarráð, arbeiðseftirlit, og tað nýggjasta er at hava ein ministerielt útnevndan inspektør umborð á fiskiskipum at hava eftirlit við, at sjómenninir ikki tveita nakað óbrúkiligt í havið. Og sum tann gløggi lesarin ivaleyst eisini hevur lagt til merkis, er av trygdarávum #metoo ikki nevnt við einum orði.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Pætur Albinus 14.05.2018 (17:55)
- Tak Adrian við tær
Í Íslandi verður fylgt væl við hvussu gongur hjá íslendska HB-venjaranum, Heimi Guðjónssyni, og tað verður eisini nevnt í flest øllum miðlum har, at HB er oddalið í føroysku kappingini.
Nú hava íslendingar so eisini fingið eyga á frísparksskjúttan hjá HB, Adrian Justinussen, sum við tveimum vøkrum frísparksmálum í gjár tryggjaði HB øll trý stigini í 2-1-sigrinum ímóti Víkingi.
Stóra fótbóltsheimasíðan í Íslandi, fotbolti.net, hevur eina grein um dystin, og á persónligu twitter-kontu síni hevur redaktørurin á síðuni, Elvar Geir Magnússon, nakað meira at siga um dystin.
- Uppgáva til liðið, sum fær Heim Guðjónsson sum venjara aftaná summarið: bið hann taka Adrian Justinussen við sær. Hatta er ein góður spælari, skrivar Elvar á twitter.
Adrian Justinussen er toppskjútti í Betrideildini við níggju málum. Sáttmálin hjá Heimi Guðjónssyni við HB er galdandi fyri hetta kappingarárið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Silja Strøm hevur opið hús í Janusarhúsi/
Í morgin, fríggjadagin 28.august klokkan 15 býðst høvi at kaga inn í atelierið hjá dugnaligu listakvinnuni Silju Strøm. Tað er Listafelag Føroya, ið bjóðar til opið hús í Listamannhúsunum á Dalatrøðni í Klokkaragøtu 42.
Silja Strøm hevur í august mánaða sum tann fyrsta starvast í listamannahúsunum, sum Janus Kamban hevur latið til listafólk at brúka. Listafelag Føroya hevur heitt á Silju Strøm um at bjóða fólki inn at síggja og hoyra, hvat hon fæst við. Hon hevur játtað at hava opið atelier seinnapartin fríggjadagin 28. august kl. 15 til 18. Listakvinnan er ein av teimum áhugaverdu listafólkunum úr yngra ættarliðnum, hon er útbúgvin í Glasgow School of Art og hevur fingið fleiri virðislønir, m.a. Virðislønina til ung listafólk og Gávugóðs úr Grunni Thorvalds av Steinum. Silja Strøm er m.a. í ferð við at arbeiða fram í móti eini serframsýning í Steinprenti, sum vit kunnu gleða okkum til. Hon arbeiðir bæði figurativt og abstrakt í frásagnarligum søgum uttan nakra defineraða hendingagongd. Listarliga er hon áhugað í relatiónum millum fólk og teirra umhvørvi.
Silja Strøm í Steinprenti
Hendan myndin er frá 2011
Ein herlig mynd frá 2010


text:
Altjóða flog og heimlig provinsialisma/
Seinastu tíðina havi eg hugsað nokk so nógv um bygdasligheit. Eg havi verið ein fínan túr í Transylvania, sum onkursvegna speglaði mítt egna samfelag uppá fleiri mátar, eisini føroysku bygdasligheitina. Í Listasavninum í Tirgu Mures í Transylvania eru myndir, ið minna um Matisse, Monet, Cézanne, Picasso og Van Gogh, tó at eingin teirra er umboðaður á listasavninum Í Tirgu Mures. Har satsa tey meira lokalt júst sum vit gera í Føroyum, men har hava tey mongu byggilistarligu stílsløgini og ornamenteringin av kirkjum og miðaldarbýum hóast alt altjóða flog. Í Føroyum hava vit bara lokala, føroyska list og hetta ávirkar sjálvandi samlaða góðskustøðið. Sjálvandi er tað ikki bíligt at keypa ein Van Gogh, men tað er allíkavæl løgið, at vit so at siga bara hava føroyska list í Føroyum. Tað er kanska áhugavert hjá ferðafólki, men hvat við okkum, sum búgva her? Í Føroyum eru listaupplivingarnar avmarkaðar - í øllum førum gerandisdagar. Okkara børn uppliva bara føroyska list, tað er avmarkandi í sær sjálvum, og verður ikki minni avmarkandi av, at føroysk list bara hevur hundrað ár á baki. Spurningurin er so bara um hetta elvir til ein avmarkaðan hugsunarhátt?
Sambært Sprotanum merkir bygdasligur nakað tað sama sum heimføðisligur. Tað er bygdasligt at halda Klaksvík vera meira bygdasliga enn Havnina og óansæð um tú ert í New York, kunnu lokaløkini har eisini tykjast bygdaslig, tí tað liggur til okkum at savnast í yvirskoðiligum bólkingum. Á útlendskum máli verður tosað um provinsialismu og har verður sipað til okkurt lokalt, decentralt, men eisini okkurt, sum er smáborgarligt og stuttskygt. Bygdasligheitin kann eisini vera sjálvsnøgd, býttislig, full av fordómum, men eisini hugnalig og so var Jante, sum vit kenna frá heimskendu Jantelógini í bókini hjá Axel Sandemose “En flyktning krysser sitt spor”, ein bygd. Sosialt tekur Jantelógin útgangsstøði í einum ávísum norðurlendskum varsemi í sambandi við at sipa til egna eydnu ella at hálova eydnuni hjá øðrum. Vit skulu ikki hava tað ov gott ella reypa ov illa, tí dramblæti er falli næst. Og tí er tað lítillætið, sum oftast verður havt á lofti sum allarbesta dygdin t.d. tá talan er um Ingálv av Reyni, sjálvt um hansara stórsligna myndlist er alt annað enn lítillátin. Hon er larmandi, hástór og armveipandi áhugaverd. Tað kunnu vit eitt nú staðfesta í nýggja Bank Nordik bygninginum, har ein stór mynd hjá Ingálvi av Reyni hongur í forhøllini. Bygningurin er ómetaliga væl eydnaður, men fyri nógv er tað provokerandi, at hann ikki er meira lítillátin enn hann er.
Orsøkirnar til, at bygningurin skal vera lítillátin hevur eftir øllum at døma okkurt við mangulin uppá Tjóðpall og mentanarbygningar yvirhøvur at gera, og so snýr tað seg um fíggjarkreppuna; bankarnir skulu skamma seg og lata vera við at vera ov flottir, skilst. Eg eri ómetaliga fegin um, at bygningurin er so vakur sum hann er, eins og eg fegnist um øll væl eydnað arkitektonisk verk í mínum heimbýi og í øðrum býum, sum eg vitji. Eg elski at eygleiða perfektu javnvágina og ótrúliga modernitetin í gamla SAS hotellinum í Keypmannahavn, sum Arne Jacobsen teknaði og sum í síni tíð skapti mikla øsing millum fólk, ið hildu, at háhús vóru ódonsk. Sama øsing var aftur, men í minni mát, tá Arne Jacobsen seinni teknaði danska tjóðbankan.
Tjóðbankin í Keypmannahavn
Nú heldur onkur, at rundbygningar og glasbygningar eru óføroyskir, tað kann væl vera, men eg kann vissa øll um, at nýggi Bank Nordik bygningurin hevur altjóða flog. Og altjóða flog eigur at kunna vera føroyskt og vinna á okkara viðføddu provinsialismu, eisini um talan er um ein glasbygning uttan flagtekju. Vit duga ofta at síggja tað, tá útlandið sigur okkum, at okkara listafólk eru fantastisk, tí vita vit, at William Heinesen, Rannvá Kunoy, Eivør, Teitur, Barbara í Gongini, Annika Hoydal, Sunleif Rasmussen, Tóroddur Poulsen, Sakaris Stórá, Eyðun Johannesen, Sámal Blak og fleiri onnur av okkara listafólkum eru framúrskarandi.
Eg haldi, at vit skulu turka dundrið úr eygunum og hyggja at Bank Nordik bygninginum uttan bygdasligar fordómar. Tá ber til at staðfesta, at vit hava fingið eitt ómetaliga væl eydnað arkitektoniskt bygningsverk, sum sømir seg einum høvuðsstaði. Bygningurin liggur framúrskarandi væl og fellur vakurt inn í lendið uppi yvir R.C.Effersøesgøtu, men eg viðmæli øllum at fara inn í bygningin og har uppliva tann jarðbundna, vinarliga, skynsama og opna dámin í rúminum. Her ræður skynsemi og modernitetur, tað sæst á tilfarsvalinum, á tí ljósa trænum og vakra betonginum og á einfalda bygnaðinum, og sjálvt um høgt er til loftið, eru ljóðviðurskiftini góð uttan tað øgiliga ekkóið, sum plagar at fylgja við slíkum umstøðum. Hyggið sjálvi inn á gólvið í Bank Nordik, har er almenn móttøka fríggjadagin 2.okt. klokkan 15-17.
Brot úr einari av mongum áhugaverdum altartalvum í Brasov
Eitt vakurt gamalt kirkurúm


text:
Skjótur pastarættur
Rakul Hansen hevur lagt hesa uppskriftina út
14. september, 2010
Bólkur: Annað Pastarættir
Atkvøður:
Tilfar
1/2 pk. av spaghetti
1 pk. skinkustrimlum
1-2 pk. av bacontern./strimlum
1 pk. fløda
1 krukku Dolmio tomatsós (lekkurt við hvítleykssmakki)
10 minuttir at gera
Uppskriftin er til 2-4 persónar
Mannagongd
Kóka spaghetti í grýtu, í lættsaltaðum vatni.
Ímeðan svitsar tú bacon á pannu, og koyr síðan skinkuna á pannuna.
Tá spaghetti er liðugt kóka, koyr spaghetti + restina av tilfarinum á pannuna saman við bacon og skinku.
Lat tað simra eina lítla løtu


text:
Útbyggja ítróttarøkið við Margáir
Býráðið samtykt á býráðsfundi mánakvøldið 26. februar, at gera munandi útbyggingar á ítróttarøkinum við Margáir í Streymnesi.
Tað er fyritøkan Westtech í Sørvági, sum hava teknað heildarætlanina. Ætlanin inniber nýggja ljósmastrar, útbygging av ítróttarhúsinum, skýli yvir áskoðaraplássini umframt ein goymslubygning.
Kommunan ætlar at fáa gjørt grevstur, stoyping av húsi, dekkelementir, tekju og ljósmastrar í 2018. Restin verður gjørd í 2019. 4,1 millión er sett av til arbeiðið í 2018.
Vøllurin varð skiftur út í 2016 og í fjør varð volli gjørdur inn ímóti dalinum. Tá heildarætlanin er gjørd verða karmarnir at íðka ítrótt við Margáir sera góðir.
http://sunda.fo/borgarin/tidindi/index.php/1575-utbyggja-itrottarokidh-vidh-margair#sigProIdde9847916f


text:
Seinastu 2-3 árini er tað vorðið altsamt meira vanligt at fólk eru farin at ganga í fjøllunum, tað er vorðið ein sonn dilla, og tað er sjálvandi sera stuttligt. Serliga í summar, sum higartil hevur verið framúr gott. hevur ligið sera væl fyri at vitja hæddirnar. Í millum fjallatuskarnir verður tosa um Top 10, her er talan um 10 tey hægstu fjøllini í Føroyum. Vit eiga 10 fjøll sum eru omanfyri 800m, harav tey 7 eru í Norðoyggjum. Klárar tú at leggja hesi undir tínar føtur, ja so er tú við í Top 10 bólkinum. Hevur tú verðuliga fingið góða smakkin av at ganga í fjøllunum, so er næsta stigi Top 50, harnæst Top 100 og so til tey heilt garvaðu, sum enn ikki eru so nógv í tali, øll fjøll í Føroyum. Sambært matrikulstovuni eru tað 340 fjøll í Føroyum.
Líka síðani eg var smádrongur hevur mær dámt sera væl at gingið í nátturuni, og havi eg eisini gingið á flestu fjøllum runt um Klaksvíkina. So tá ið eg hoyrdi um gongutúrarnar hjá Djóna og Rana, bleiv eg eitt sindur spentur at sleppa at ganga saman við teimum, og havi eg eisini verið onkran túrin sama við teimum. Á einum túri vit gjørdi í Kallsoynna, tann sokallaða “Tjóðskapargongan” segði ein garva fjallatussa við meg at hon hevði lisið eina grein eg fyri nøkrum árum síðani hevði skrivað á heimasíðuni hjá Treysti. Hetta var ein túrur eg hevði gjørt uppá Kunoyarnes, satt at siga hevði eg gloymt alt um hesa grein. Um henda greinini hevur givið henni hug til hæddirnar, skal eg lata vera ósagt, men nógv fjøll hevur hon gingið, og tað er langt síðani komin í eksklusiva Top 10 klubban.
Eg fari hervið at loyva mær at endurgeva greinina her á síðuni.
Í góðveðrinum grundlógardagin gekk eg mær ein túr uppá Kunoynna, og sá har Klaksvíkina liggja víðopna fyri mínar føtur.
Tað er grundlógardagur 5. juni og veðrið er av tí allar fagrasta. Eg byrji dagin sum so ofta við at seta meg við telduna. Men sum morgunin líður, og veðrið bara gerst betur og betur kemur ein slíkur ófriður á meg, eg leingist eftir at sleppa ein túr í hagan. Um 2 tíðina fái eg ikki bíða longur, eg lati meg í renniklæðir fylli mær eina fløsku við vatni so ryggsekkin á baki og so gongur leiðin norður í Haraldssund við bili. Bilin seti eg beint norðan fyri byrgingina. Máli í dag er at ganga uppá Kunoyarnes. Havi leingi ætla mær hendan túrin, so í dag skuldi tað verða.
Eg leggi leiðina beint niðan frá tunnilsmunnanum, fylgi hegninum til eg komi til bygdaportri, so eri eg í haganum. Gangi niðan í ein dal nakað ovarlaga, finnið so eg eina leið, sum skuldi vísa seg at vera sera hóglig at ganga, men tað var hart allíkavæl. Tað merkist væl í tjúkkunum tá ið man gongur í fjøllunum. Noyðist at klintra eitt sindur fyri at koma longur niðan, hógligast vísur tað seg vera at taka seg upp á sjálvt Kunoyarnes við at ganga suðuryvir. Longur suður eg gangi síggi eg Klaksvíkina spakuliga koma undan, á tann vakra sjón. Havi altíð ynskt við egnum eygum at síggja Klaksvík frá hesum sjónarhorni.
Nú er ikki langt eftir á mál, eri komin gott og væl 600 metur upp, hetta fortelur GPS urið mær, sum hevur innbygdan hæddarmálara. Eg gangi eitt sindur longur suður og so vestur eftir, komi so fram á endan á Kunoyarnesi, og Klaksvíkin liggur fyri mínar føtur. Myndirnar tala fyri seg. Hetta er ikki hægsta punkt á Kunoyarnesi, men herfra sæst Klaksvíkin best. Undarligt at síggja mjørkan liggja sum eina tjúkka dýna allan vegin suðureftir, Nólsoyggin er heilt tildekka av mjørkanum, meðan Klaksvíkin gongur púra frí, og sum Bernhard Brim yrkir, “ei skýkloddi hómast á himli” .
Eftir at hava noti vakra útsýni eina løtu taki eg meg longur niðan, og mín sann um ikki onnur hava rykt seg úr gerandismeldrinum, og funnið sær veg niðan á Kunoynna. Tá eg komi á hægsta punkt har eisini ein varði er lagaður, møti eg Kristian Olsen okkara fræga svimjara saman við vinfólkum. Vit nýta høvi til at taka myndir av hvørjum øðrum, sum kann verða prógv fyri okkara vitjan á Kunoyarnesi.
Sambært hæddarmálaranum so er Kunoyarnes 711 m til hæddar. Kunoyggin er í meðal hægsta oyggj í Føroyum, og hægsta fjalli er Kúvingafjall við sínum 830 m. Tey høgu fjøllini eru norðalaga á Kunoynni. Eg haldi har eg havi verið verður nokk rópt fyri Suður á Nakki, og sambært bókunum 703 m til hæddar.
Nú var so tíðin komin til at ragga sær omanaftur, eg brúkti einans 50 min. at koma niðan á, men tað skuldi vísa seg at vera nógv drúgvari at koma omanaftur. Eg hugsaði við mær sjálvum at stuttligari var ikki at fara sama veg omanaftur, so eg valdi at fara vesturum, og so ganga mær eftir bakkanum norður til Haraldssund. Rættuliga bratt var at ganga, so illa bar til at renna, men fram kemur hann í hóvliga fer, so eftir ein góðan tíma var eg aftur í Haraldssundi hjá bilinum, og ein frálíkur hagatúr var at enda komin.
Eitt, sum eg tó var eitt sindur harmur um var at eg kom til at órógva eina æðu, sum lá á eggum. Eg komi rennandi, og varnist ikki æðuna, hon flýgur av reiðrinum, oman á sjógv. Um eg minnist rætt frá mínari skúlatíð so leggur æðan seg ikki aftur á reiðri.
Jonhard


text:
Afturvið morgunkaffinum lá sum vant Fríggjadagssosialurin, prentaður dagin fyri. Fyrr var tað so, at ikki fyrr enn í fyrsta lagi eftir loknan arbeiðsdag og fylta innkeypskurv um fimmtíðina, tá tú sjaggaði pøstur til handilskassan, tástani dagaði Fríggjadagsdimman og Fríggjadagssosialurin í handilsbrúnni, klárur at konsumera. Ein av hvørjum í kurvina og so heim at lesa afturvið anganum av brúnari sós og rungandi Vikuskiftissending við up tempo tónleiki. Tí nú var vikuskifti.
Hóast tøknin gerst smidligari og lættligari tænir fleiri, er ikki soleiðis longur. Afturvið dagsins morgunkaffi lá sum sagt dagsins Sosialur, hann frá í gjár við ongari mentan, bara lýsingum og vinnusøgum.
Kom í tankar um Útvarpssendingina Føroyar í dag, sum fyrstu ferð varð send av Christiansborg í gjár. Soleiðis segði hann, ið tá læs skránna og so startaði sendingina.
Sum miðlabrúkari fært tú onkuntíð ta fatan, at tað glíður í koblingini.
Føroyski miðlapallurin hevur neyvan upplivað so stórar broytingar, sum farna hálva árið ella so. Um tað er afturgongd í krónum veit eg ikki. Kanska er tað sum í fiskivinnuni, at krónurnar nú eru á færri hondum, og alt annað líkað, sum politikarnir siga, burdu kunna skapt og foredlað eina betri miðlavøru, serliga nú so nógvir journalistar ganga fyri einki.
Men sum lesari, lurtari og hyggjari er tað ein fátækslig uppliving at blaða upp í nýkomna Fríggjadagssosialinum áttaogjúgunda í øðrum í tveytúsundogfjúrtan. Einsamallur á borðinum, tá vit síggja burtur frá Skúlablaðnum. Eingin mentan, sum fyrr var eitt brand og fríggjadagsfornoyilsi burturav í øllum bløðunum, eisini við Suna í Útvarpinum. Nú er alt bara minnir, sum Jens Eli Ellefsen yrkir.
Sama er við filmi. Fyrr kundu allir snedigir filmar fáast frá áhugaðum biografum og útleigarum. Filmarnir vórðu fraktaðir í kuffertum, sum vigaðu hálvthundrað kilo og ikki kundu sendast við posti, men við speditøri. Men tað stóð ikki á at fáa hendur á og vísa allar teir útlendskt fraktaðu filmar, sum eitt heimligt biografpublikum ynskti og kundi konsumera.
Í dag ber einki til, hóast tøknin letur upp fyri download uttan frakt, beint í kinomaskinuna, so marknaðartollarar ikki víta síni livandi ráð, tí livibreyðið er tikið úr hondunum á teimum. Samstundis sum tøknin í allari verðini mennist og í prinsippinum gerst brúkaravinarligari hjá øllum, styrkjast og miðsavnast duldu marknaðarkreftirnar, tí alt er á færri hondum.
Men sum eg havi sagt fyrr: søludeildin í Miðlahúsinum ger eitt megnararbeiði á øllum pallum. Bert spell, at tað ikki sæst aftur í tilfari, sum eg tími at lesa, síggja og hoyra ein fríggjadag. Á Facebook í morgun síggi eg bara løgmann lesa og skammrósa nýggja Fríggjadagssosialinum. Annars helt eg ikki at hann las tað blaðið. Nei, einki er sum fyrr. Serliga ikki fríggjadagsbløðini.


text:
Orð: Zacharias Zachariassen
Lag: Jens Guttesen
1. So long er ævin uttan hann,
hugsa tá at verið Himli í.
So long er ævin uttan hann,
hugsa, koyrd til heljar alla tíð.
Niðurlag:
Lít teg tí á hann,
kom nú, enn tú kann,
áh, kom, nú Andin teskar: „Vel nú beint!“
So long er ævin uttan hann,
vel tí Jesus, áðrenn er ov seint.
2. Hvør tómt er lívið uttan hann,
uttan sanna gleði, sannan frið.
Hvør sorg at doyggja uttan hann,
tá ei allar ævir vendist við.
3. Hvør dýrt at liva fyri hann,
eiga gleði, frið og sæla vón.
Hvør stórt ein dag at síggja hann –
trúgvin tá skal verða býtt við sjón.


text:
Forsøgnin um torførar tíðir
Forsøgnin um torførar tíðir
Mong av mínum fyrstu náðisystkjum livdu meginpartin av lívinum í ræðuligari trongd. Tá tey játtaðu við munninum hjartans trúgv sína á Jesus, sum Harra, at Gud reisti Hann upp frá hinum deyðu blivu tey dripin. Men sambært Jóh. 16, 33 er lagnan um líðingar hjá børnum Guds løgd frammanundan. Skriva stendur at, “í heiminum hava tit trongd.” Og mitt í øðiligu jagstranini eftir samkomuni í forntíðini, tá profeterar Paulus um eina heilt aðra tíð. Talan er um 2. Tim. 3, ið tekur samanum forsøgnina um torførar tíðir á síðstu døgum. Paulus skrivar soleiðis til sín góða og høgt elskaða vin, Timoteus:
“Men hetta skalt tú vita, at á síðstu døgum skulu koma torførar tíðir.” (2. Tim. 3, 1).
Um vit eina løtu ímynda okkum Timoteus sum ein skemtingarsaman mann, so kundi hann verið freistaður, at skriva aftur og spurt Paulus um fyrsta ørindi í brævinum er skrivað í speisemi. Tí uppaftur meira torførar tíðir hjá teim trúgvandi, enn tað ræðuliga tíðarskeiðið undir stjórnarskipanini hjá Nero – vóru uttan iva ringar, at fáa eyga á hjá Timoteusi.
Men Andi Guds kemur øllum teimum til hjálpar, ið veruliga tysta eftir bíbilska sannleikanum. Í hesum førinum verður tikið samanum síðstu samkomutíð okkara, har fyrsta ørindi lýsir burðartíðina hjá tí skjótt komandi dóminum yvir allan heimin. Talan er um eitt systematiskt fráfall á síðstu tíð, tá allur kristin moralur og øll kristin virðir verða vrakað av teimum flestu.
Orðini "torførar tíðir" merkja tungar, ringar, strævnar ella vandamiklar tíðir. Sjálvt orðið "torførar," er einans nevnt í Matt. 8, 28 í sambandi við tveir menn við illum anda. Hetta orðið lýsir hesar menn, at vera ógvuliga óðir. So, væntast kann, at torførir tíðarandar leggjast yvir allan heimin, ið fara at ala fram torfør fólk, sum verða torfør í øllum samfeløgum, virkjum og størvum og serliga torfør ímóti øllum teimum, sum hava Jesus kæran. Fyri mær er tað blivið sjónskt, at lýsingin í hesum álvarsama bíbliuteksti varpar ljós á okkara tíð. Teksturin lýsir ringu støðuna greitt og týðuliga við at navngeva nakrar deyðiligar røtur á síðstu samkomutíð okkara. Skrivað stendur at:
“Tá skulu menniskjuni vera góð við seg sjálv...” (2. Tim. 3, 2).
Sjálvkærleiki er í sær sjálvum, at vera góður við seg sjálvan. Sjálvkærleikin hevur langa búningstíð inntil persónliga syndamálið er blivið fult. Og sjálvkær menniskju gerast við tíðini óstýrilig, og at enda fullkomiliga ómøgulig at hava við at gera.
Eitt hvørt sunt samfelag setir teymar á sjálvkærleika og sjálvvilja okkara. Foreldur mugu læra børn síni at akta, deila, bíða og hugsa um síni medmenniskju. Barnagarðar og skúlar mugu vísa foreldramyndugleika og vera reglufastir. Og landsins myndugleikar mugu hava tamarhald á uppreistri ímóti lógini og ikki minst lóg Guds.
Men tíverri er afturgongdin stór á nevndu økjum runt um í heiminum í dag. Tað eru serliga 4 samanhangandi stig, sum eitt hvørt samfelag skal ansa eftir: 1. Menniskjan er fødd sjálvkær og dugir einans at dyrka seg sjálva. 2. Gudleys menniskju seta í verk og skipað fyri gudleysari barnauppaling. 3. Og soleiðis fáa børn og ung øll síni barna- og ungdómsár loyvi til, at røkta sjálvkæru egoismuna. 4. Endin verður sjálvuppaling við fullum stuðli frá teimum vaksnu.
Tað er eyðsýnt, at bæði tilgongdin og uppfyllingin av hesi døpru profeti um sjálvkærleika, er komin væl áleiðis. Minni av Gudi og meira av sær sjálvum, førir altíð við sær stóra andaliga afturgongd allastaðni. Men ónda skriðan steðgar ikki við sjálvkærleikanum, tí orð Guds upplýsir lesaranum víðari at:
“Tá skulu menniskjuni vera peningakær...” (2. Tim. 3, 2).
Í hini umsetingini stendur “peningagramm,” tað vil siga, at tá skulu menniskjuni elska pengar. Hetta er tíverri eisini eitt óhugnaligt fakta um menniskjuni í dag og á síðstu døgum. Tí tráan eftir pengum hevur lokkað mong í snerru djevulsins. Tráanin førir við sær ein ósunnan økonomiskan lívsstíl, ið ofta er langt omanfyri lønarlagi, og er sostatt greitt tekin um peningagrammheit. Men orsøkin til økonomiska óskili býr í menniskjuni, tí tað er júst har syndin eisini býr. Tað er meira nágreiniliga havisjúkan, ið tráar eftir øllum tí, sum kann fáast og keypast fyri pengar.
Hin fyrimyndarligi klassikarin at arbeiða, spara og gjalda kontant, er fullkomiliga burturblivin í nútíðar heiminum. Støðan er tann, at “øll” lána pengar í dag og hetta er nógvastaðni gjørt til eina lívstreyt. Og tað ber boð um, at flest øll menniskju eru blivin peningakær. Tað er næstan blivið ómøguligt at anda, uttan fasta flyting til veitara av frískari luft. Og jagstranin eftir meira pengum verður staðfest ár eftir ár við stórari landskassaskuld, bankaskuld, privatari skuld og byggivirksemi út um øll mørk. Og omaná alt hetta kemur javnan herviligur húsagangur og óyvirkomiligt gjaldtrot.
Onkur hevur sagt, at sjálvkærheit og peningakærheit eru tvíburar. Motivið aftanfyri hendan pástand er, at fleiri ung lesandi tráa eftir høgari løn, stórari keypiorku og leitandi eftir tí góða lívinum. Ætlanin er at búgva í stórum borgum og koyra í dýrum flottum bilum. Eisini er summarhús og bátur ofta íroknað materialistiska tørvin, ið leggur dentin á, at njóta tíðina mest møguligt við stokkutari materiellari gleði. Og fyri mong er gjaldskortið ein ótømandi kelda, sum altíð riggar – uttan at hugsa um tað. Hendan lívsáskoðanin er ein sterk viðvirkandi orsøk til ábyrgdarloysi, har heilar familjur søkka í øllum stásinum við flagginum á fullari stong.
Niðurstøðan er tann, at sjálvkær og peningakær fólk á síðstu døgum verða meira verðslig enn nakrantíð áður. Tað triðja sum hendir er at:
“Tá skulu menniskjuni vera geiparar...” (2. Tim. 3, 2).
Hin umsetingin sigur: “reypsom.” Her er talan um uppblásta egoismu inn-at-til, ið gongur um sum eitt landastrok. Tónleikaheimurin í alla mína tíð lýsir profetiina sera væl. "The Beatles” vóru jú slóðbrótarar í eini gudleysari tónleikamentan. Uttan himpr helt John Lennon seg vera meira víðagitnan enn Jesus Kristus. Og líknandi hugburður hevur síðani tá, ført við sær, at mong heilt frá ungum árum blæsa seg upp í tónleikinum. Talan er sum oftast um niðurbrótandi atburð innan heavy metal, hard rock, punk, grunge, rap o.s.fr. Tað samlaða tónleikakonseptið við manning, framførslum, tekstum, tónleikasmíði, image o.s.fr. snýr seg mangan um gudsspottan, siðloysi, harðskap, sex, rúsevnir, hatur, morð, bannan og blótan og frek mótmælir.
Her nýtist okkum ikki at fara uttanlands. Tí, hópatal av føroyskum tónleikavideo’s við ótespiligum framførslum og sangtekstum liggja á alnótini. Nøkur av sangheitunum eru reyvarhol, millumfingur rap, renna nakin, belials synir, gay, pervarin, mediahoran, sprutt akutt, syrahøvd og skít.
Ein árgangur fyri og annar eftir av ungfólki stuðla, upphevja og enntá hálova slíkar tónleikabólkar. Á hendan hátt verður sinnalagi uppblást við reypi inn-at-til. Og reyp er í sjálvum sær ein av vandamiklu frumuppskriftunum, ið føra menniskju til undirgangs. Vit lesa víðari at:
“Tá skulu menniskjuni vera hugmóðig...” (2. Tim. 3, 2).
Orðið “hugmóðig” kann umsetast til “hástór” sambært aðrari umseting. Her er talan um uppblásta egoismu út-at-til, ið er lívshættislig mótvegis allari tjóðini. Og sermerki tess er fólk, sum seta seg sjálv hægri enn onnur. Tvey ógvuslig dømi í nýggjari tíð, var uppblásta egoisman í sinninum hjá Hitler og Stalin. Hesir báðir góvu djevlinum bæði rúmd og innivist. Og endin var, at eldur kom í hugmóðigheitina og fá hættaðu sær at standa einaræðisharrunum ímót.
Hitler og Stalin vóru báðir eitraðir við sataniskum visiónum, ið avskeplaðu heilar tjóðir. Men ein av mongu antikristiligu og villleiðandi visiónum teirra var, at allur heimurin skuldi verða lagdur fótum teirra til skammul. Og eitt av kostnaðarmiklu árinunum í dag er, at hesir einaræðisharrar hava lagt lunnarnir undir slíka atferð í fleiri øðrum londum. Hesir vóru undangongumenn hjá djevlinum og vístu í verki, at tað er fult gjørligt, at blíva so út av lagi hástórur, at ein heldur seg vera Gud. Hetta gudakompleksið er alsamt meira vanligt í atburðarmynstrinum á fleiri økjum í dag.
Mong menniskju fara tilvitað inn í eina hugmóðiga tilveru og verða annaðhvørt hugmóðig uppi á toppinum ella niðri á botninum í samfelagnum. Summi liva eitt hástórt lív í yvirstættini og onnur liva hugmóðigt í undirstættini. Nøkur eru blivin hástór í kriminellum umhvørvi og uppaftur onnur liva hugmóðigt í einum alternativum lívsstíli, eftir at hava miseydnast í tilveruni. Tað fimta punktið í bíbilsku raðfylgjuni sigur at:
Tá skulu menniskjuni vera spottarar...” (2. Tim. 3, 2).
Tað er sjón fyri søgn, at hin uppblásta egoisman inn-at-til og út-at-til stendur við og versnar. Men hjá spottarunum er talan um uppblásta egoismu uppeftir, ímóti Gudi. Upprunaliga orðið fyri “spottarar” merkir "talimisbrúk" á øllum økjum, og serliga ímóti Gudi.
Í dag er spottan ímóti Gudi partur av gerandislívinum hjá fólki. Vit síggja, at kristin moralur og kristin etikkur javnan er í andglettinum millum spottarar. Far t.d. inn á ymisk kjaktorg á alnótini, og síggj hvussu føroyingar spotta Gud, har meginparturin av viðmerkingunum eru beinleiðis niðurbrótandi fyri anda, likam og sál okkara.
Harafturat finnist hópin av filmum, tónleiki og bókum, ið javnan eru fylt við spottandi tilfari. Mong hava lagt frá sær góðan sið í umbýti við gudsspottan ígjøgnum ymsu miðlarnar. Tað er jú spottararnar sum fyrireika antikristilig tíðarrák í samfelagnum. Tí Antikristus er sjálvur spottari. Í opinberingini 13 lesa vit, at Antikristus talar stór orð og gudsspottanir. Hann letur upp munn sín til spottanir móti Gudi, at spotta navn Hansara, bústað Hansara og tey, sum í Himli búgva. Og um ringa almenna karakterin í sætta sermerkinum hjá menniskjum á síðstu døgum stendur at:
“Tá skulu menniskjuni vera foreldrum ólýðin...” (2. Tim. 3, 2).
Tað finnast nógvar orsøkir til ólýdni. Men ein sataniskur fulltreffari, ið brýtur mest frá sær í føroyska samfelagnum í dag, er uttan iva hjúnabandskilnaður og harvið vanvirðingin av gudgivna hjúnabandinum. Tí brot á hjúnabandið førir við sær at familjan fer í upploysn.
Og ein sera óhugnalig fylgisjúka, sum brýtur út eftir hjúnaskilnað, er stóra minkingin í foreldramyndugleikanum. Tí mangan er trot á stabiliteti á fleiri økjum, tá foreldur fara hvør til sítt. Hetta kemst fyrst og fremst av einum sundurskræddum heimi, sum eftir manngjørdum prinsippum verður deilt í tveir ella fleiri partar.
No-fault hugburður í sambandi við hjúnabandsbrot, setir eingi krøv til partarnir um at leggja fram sínir trupulleikar fyri at vísa hví hjúnabandið skal brótast. Og soleiðis ganga fleiri hjúnabond til grundar, við manglandi grundgevingum og royndum fyri at bjarga hjúnabandinum. Hetta speglar jú hvørja tíð vit liva í.
Í øðrum førum missir foreldramyndugleikin sítt virði í tí, at børnini síggja foreldur síni liva eitt syndafult lív. Slík foreldur missa takið og halda tíðliga uppat at virka sum foreldramyndugleiki meðan børnini eru smá. Ein onnur sera óheppin samanseting, ið førir til økt samanbrot hjá foreldramyndugleikanum, er atgongdin hjá børnunum til miðlarnar. Tíggju túsund tals tímar av systematiskari miðlamóttøku sum t.d. fantasi, harðskapur, sex, drukk, pornografi, okkultisma er sjálvandi skaðiligt fyri barnasálina. Alt hetta er blivið partur av sameinda tilfarinum í t.d. filmum, ið tykjast at verða óskaðiligir.
Ein onnur og sera svikafull orsøk, at børn eru foreldrum sínum ólýðin breiðir seg sum ein sótt. Talan er um eitt slag av yvirtøku av foreldramyndugleika. Tað er menniskju, sum hava ávirkan og sum framleiða eitt undirskot í vanliga foreldramyndugleikanum. Dømi um hetta er fakfólk, ið gera seg til talsmenn fyri manngjørda barnauppaling, barnalærdómar og ymiskt frælsisstríð hjá børnum. Slíkt kann føra við sær, at børn fáa eyka rættindi og foreldur missa rættindi, sum hvørki er gagnligt fyri børn og ei heldur foreldur.
Summastaðni hava ordilig og samvitskufull foreldur trupulleikar at samarbeiða við almennar skúlar. Talan kann vera um líkasælu ella ov stórt tolsemi og ov verðslig virðir, ið verða lærd á skúlunum. Fleiri skúlar runt um í heiminum skúgva til viks foreldur, sum siga ímót víðskygdum lærum um t.d. homoseksualitet, fría fosturtøku, frítt sex og relativan moral. Hinvegin er tað ofta forboðið at biðja, lesa ella læra úr Bíbliuni í flokshølunum. Men niðurbrótandi kjak og lesnaður úr ótespiligum tilfari um t.d. Karl Marx og George Berhard Shaw er ofta loyvt. Tí undrist eg ei á, um uppalingin fullkomiliga miseydnast. Um hitt sjeynda og torføra eyðkennið sigur Bíblian soleiðis:
“Tá skulu menniskjuni vera ótakksom...” (2. Tim. 3, 2).
Raðfestingin hjá Heilaga Andanum í skrivingini av Nýggja Testamenti er ongantíð tilvildarlig. Tí, “ótakksom” menniskju passa væl inn eftir viðgerðina av menniskjum, ið eru "foreldrum ólýðin.” Alt bendir á, at rótin í torføra trupulleikanum, er ein samanlegging av ólýdni og ótakksemi mótvegis foreldrum. Grikska orðið “ótakksom” merkir nakað so innantómt sum “takkarloysi.”
So, eg takki Gudi fyri at tað enn finnast foreldur, sunnudagsskúlalærarar, námsfrøðingar og starvsfólk í barnagørðum og forskúlum og lærarar í fólkaskúlum, sum enn læra børn okkara at siga eitt ærligt “takk,” og at virða eitt “takk” frá øðrum. Tí, tað er ein vinningur fyri alt samfelagi, at vit læra børn okkara, at takka øllum, ið eiga uppiborið eina tøkk.
Í Rom. 1, 8 og í Róm. 1, 21 lesa vit um tveir diametralir mótsetningar hvørjum viðvíkur tøkkini. Í ørindi 8 sendir Paulus Gudi eina inniliga tøkk fyri øll. Men sambært ørindi 21 hvørki æra og ei heldur takka menniskjuni Gudi fyri nakað av tí sum til er. Tí er tað vert at vita, at ótakksemi ímóti opinberingum Guds er sera álvarsamt. Um vit lesa víðari frá ørindi 21, so sæst týðuligt hetta, at tað júst er ótakksemi, ið leiðir menniskju at gera tað, sum ósømiligt er - fylt upp av alskyns órættvísi. Hitt áttanda av teimum torføru eyðkennunum sigur soleiðis:
“Tá skulu menniskjuni vera vanheiløg...” (2. Tim. 3, 2).
Hin umsetingin sigur, at tá skulu menniskjuni vera “gudleys,” ið longu hevur breitt seg út í Føroyum. Moralska skriðulopið eftir seinna heimsbardaga hevur ruinerað mong samfeløg. Tann seksuella, okkulta, tónleikaliga og filmatiseraða villleiðingin hevur bæði traðka á og blakað fleiri sunn kristin virðir yvirborð. Og tað er uttan iva torført at síggja og beiskt at viðganga, at so nógv fólk her í landinum vilja verða vanheiløg og liva eitt gudleyst lív. Tað er vorðið gerandisskrá hjá vanliga borgaranum, at stápla vanheiløg tiltøk uppá beinini árið runt.
Gudloysi er jú innantómt og prógvar seg sjálvt við tí dagligu fyllingini av sjálvtýnandi aktivismu. Tað feskasta dømi um vanheilagar rørslur, ið strekkja seg frá gøtuni og inn í tingsins røðarapall, er hitt gudleysa ískoyti til gudgivnu reglurnar og heilagu sjónarmiðini um hjúnaband millum mann og konu. Og uppaftur onnur illa villeidd menniskju arbeiða sítt frælsisstríð innan siðloysi sum t.d. abortrættindi, rúsandi evnir og broytingar sum LGBT ynskir.
Tað er sera harmiligt at síggja, at landsins myndugleikar aktivt eru við til at avlaga og kúga kristnan moral, sum hevur verið innbygdur partur í bygdalívinum her á landi. Men gudleys menniskju gera nógv burturúr, at fáa vanheilaga mentan á politiska breddan við stuðli frá landsins myndugleikum.
Eg eri livandi vitni til áhaldandi álop, ið herja á tað normalu fatanina, tað fyrimyndarliga, tað kristiliga, rættin til at verða føddur, gudgivna hjúnabandið, gudgivnu familjuna og gudgivnan moral.
Hesi svikaálop herja áhaldandi frá mótmælandi felagsskapum, frælsisfelagsskapum, rørslum við følskum eyðmjúkleika og enntá vælgerandi felagsskapum. Hesir spjaða sína tærandi lívsáskoðan systematiskt heilt frá Føroya Løgtingi og niðureftir til ráðini, almennu stovnarnar, vinnulívi, fróðskaparsetri, miðnámsskúlar, fólkaskúlar, barnagarðar og vøggustovur. Og alt sum brúkast kann verður misbrúkt fyri at fáa teirra vanheilagu mál ígjøgnum. Men lat okkum ikki venda hesi álvarsomu ávaring baki, ið sigur, at á síðstu døgum skulu menniskjuni vera gudleys. Tað níggjunda og fyri mín part mest ræðandi eyðkenni í endatíðini er kærleiksloysi.
Tá skulu menniskjuni vera kærleiksleys...” (2. Tim. 3, 3).
Her ávarar Andi Guds um eina epidemiska tíð – uttan hjarta og prinsippir. Hetta merkir m.a. deyðar kenslur ímillum foreldur og børn, har hin náttúruligi vinarkærleikin fellur burtur. Og hitt náttúruliga og sunna familjulívið verður stig fyri stig avtikið. "No-fault" skilsmissumentanin blussar upp, eingin viðgongur feilir og tí verða hjúnabond tveitt í skrell av smáum og einstáttaðum ávum. Eftir sita einsamøll børn í einum sundurbrotnum heimi, ið er stýrdur av Satan.
Hygg t.d. eftir londunum uttan sosial netverk, har fólk liva í gudloysi og fátækadømi og ringastu armóð. Har foreldur hava givið upp at liva sítt lív og lata børnini reka fyri vág og vind. Hesi elskuligu børn, sum Gud elskar, verða givin upp av menniskjum til umsorganartrot, vanrøkt, misbrúk, bukaði, rúsmisnýtslu, kriminell og dripin. Longu nú spegla stórir partar av heiminum profetiina um kærleiksloysi á síðstu døgum. Og tað spøkir sanniliga eisini í okkara landi, men bara á ein annan meira sofistikeraðan hátt.
Tað er einans Jesu Kristi eftirfylgjarar, sum boða føroyingum hin sanna gleðiboðskapin um Jesus Kristus, ið kann frelsa sálir burturúr teim síðstu ættarliðunum her á jørð. Elskaðu tit, tað er ein massivur tørvur á, at virkað orð Guds millum allar føroyingar. At vit luttaka heilhjartað við inniligum bønum, heilagum atburði, vekjandi talum, ærligum vitnisburðum, yndisligum sangi og heilnæmari læru. Lat okkum elska hetta fólk við kærleikanum sum Jesus okkum gav og ikki víkja frá sannleikanum í orði Guds.
Tað er einans kraftin í gleðiboðskapinum saman við okkara vilja til undirgivni, at taka ímóti Jesusi sum frelsara og eftirfylgjara og trúgva gleðiboðskapinum, ið kann fría menniskju burturúr syndini og føra tey út í satt frælsi.
Við ynski um Guds signing.
Kærar heilsur
Ragnar Ludvig


text:
Ein kona, eyknevnd Maltan, búði í Malthúsi í Dali. Sonur hennara og klæmintsstovubóndin, Óli (sonur prestin harra Klæmint), vóru ósáttir um seyð og hagamark, og Óli bóndi kendi Maltusoni um, at hann stjól seyð frá honum. Maltusonur átti ein lítlan hund, sum hann bar hjá sær í barminum undir stúkuni. So ein dagin, sum báðir vóru burturi í haga, var klæmintsstovubóndin varigur við, at hin gjørdi skálkabrøgd, tók at ganga eftir honum og gekk hann út av Otthamri (tætt oman fyri bøin). Maltusonur fekk deyðamein av lopinum. Tá ið Maltan frætti hetta, fór hon eftir soninum og bar hann deyðan heim til Húsavíkar til at grava hann á kirkjugarðinum. Síðan hevði hon altíð hevnd í huga, men lætst ikki um vón við tí.
Tá ið nøkur tíð var umliðin, legði hon seg sjúka, sendi boð eftir klæmintsstovumatmóðurini og lætst vilja gera frið og sátt við hana, áðrenn hon doyði, at tær skuldu skiljast væl. Hin kom, og við skilnaðin gav Maltan henni ein túmark til áminnilsi á, at tær høvdu samst aftur. Tá ið klæmintsstovumatmóðirin kom heim, blandaði hon túmarksstykkið upp í aðrar peningar. So bar tað á, at klæmintsstovubóndin og sonur hansara løgdust sjúkir, báðir í senn. Eingin drápilig sjúka var, men hvørgin kom tó at vera rættur maður aftur. Boð fór eftir Guttormi í Múla. Hann kom, men segði teimum, at tað var ov long tíð gingin. Kundu tey finna túmarkin aftur? spurdi hann. Nei, tey vistu ikki, hvat ið av honum var komið. Guttormur legði teimum tað ráð at flyta húsini, men segði, at hann kundi ikki bjarga báðum; annar teirra varð at doyggja. Bóndin helt, at so var tað best, hann fór sjálvur, og ikki sonurin. Síðan varð bygt av nýggjum niðan fyri ánna. Hin gamli doyði stutt eftir, men sonurin var illa brekaður alla ta tíð, hann livdi. Aldri var dygt ímillum Malthús og Klæmintsstovu síðani.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Fiskaflak við kryddarasmøri
Anna T. Mikkelsen hevur lagt hesa uppskriftina út
4. mai, 2010
Bólkur: Fiskur Fiskarættir
Atkvøður:
Tilfar
600-700 gram fiskaflak uttan bein
2 spsk citrónsaft
1 dl fiskaboullion - salt - pipar
Kryddarasmør:
73 gram smør ella plantumargarin
1 eggjareyða
1 rivnan leyk + evt. hvíttleyk
persille - dild - basilikum - turkað - evt. estragon
3 flísar tur
Uppskriftin er til 4-6 persónar
Mannagongd
Set ovnin á 200 gr C
Sker fiskaflakið í passandi pettir, dyppa cirónsaft yvir, stroy salt og pipar á, legg í eitt eldfast fat.
Rør smør, eggjareyða, rivnan leyk og kryddaríir saman, smyr hetta á fiskaflakið, smuldra turt fransbreyð yvir.
Lat fis


text:
Øll eru á Facebook og tey, sum vita best um Facebook, eru ikki á Facebook. Soleiðis er tað. Facebook er blivið tað nýggja almennið, tað nýggja vaglið, har sum øll eru, sjálvt tey, sum ikki eru. Tí Facebook er samstundis vorðin ein maktmiðdepil, har vinir og kenningar savnast í flokki og vísa sína flokstrúgv og floksmentalitet.
Helst er tað sum at vera veiðimaður í steinøld. Tú lesur luftina, sýnina og havsbrúnna, tekur gassan í hond, meddar og buldrar so til. Veiðina dregur tú heim til tín búfelagsskap. Hevur hann nýliga kavað, so síggjast ivaleyst blóðsporini eisini.
Einki er broytt, annað enn støddin og skipanin. Funksjónin og tørvurin eru tey somu. Sum hjá dýrunum skal búøkið eyðmerkjast og pelar setast, so vit kunnu byrgja okkum inni ella úti. Tó, steinaldarbúfelagsskapurin er víðkaður til eina milliard sussandi grindamenn og bindiklubbakonur um allan heim. Tað segði Facebook í oktober. One billion.
Men við okkum inn í henda markleysa milliardabúfelagsskap flyta vit allar okkara meiningar og grundsjónarmið, og allar okkara vinir eisini, teir sum vit framman undan kendu, og sum hava sínar meiningar og grundsjónarmið, sum vit longu frammanundan seta prís uppá. Teir vinir, sum vit búðu saman við, meðan vit lósu í útlondum, og sungu allar Frændursangir saman við, og sum vit nú samstarva við í egnum landi, eftir loknan lestur í tí fremmanda uttan nakrantíð at hava mælt annað enn móðurmálið. Heima er blivið heima í nýggjum potensi, har lummaull og nalvapilkarí eru blivin ósagdar listagreinar.
Nýggi maktmiðdepilin verður eitt forðandi og afturhorvandi almenni. Eisini hjá løgmanni og øðrum politikarum, sum ikki fýra fyri at útbasúnera meiningar um, hvussu samfelagið skal rekast og hvør skal rinda og hvør skal hartast. Og so taka vit steinaldargassan fram og trýsta like ella lata vera, alt eftir, um tað eru okkara viðhaldsfólk ella ikki, ið hava ført nakað fram.
Facebook sementerar okkara meiningar og okkara vinaskara. Vit verða øll senda á savn til æviga konservering, hvørja ferð vit trýsta á like. Men traðkar onkur útum og sigur nakað óvæntað, sum í sanginum hjá kára p, so verða hann ella hon hartað við mótálopi. Um tú ikki trýrt tí, so hygg í Dimmu. Tað er breaking news beint nú. Og so sussa vit víðari, hvør í sínum høsnagarði. Soleiðis er tað.


text:
"Nú verđur fariđ til verka at byggja nýggjan musikkskúla viđ Landavegin í Havn, soleiđis sum Býráđiđ hevur samtykt."
Soleiđis segđi forkvinnan í Mentamálanevndini hjá Tórshavnar býráđ 6. oktober í fjřr, eftir at meirilutin hevđi flutt Musikkskúlan úr Sortudíki út á Landavegin og oman á Skálatrřđ, áđrenn hann aftur varđ fluttur niđan á Landavegin.
Men har hendi onki, og tí er Musikkskúlin framvegis ongan veg komin, og 100-tals břrn og ung viđ tónleikagávum og teirra lćrarar hava ikki fingiđ betri umstřđur.
Borgarstjórin kunnger nú í lesarabrćvi, at smálutirnir í detailprojektinum í evsta tíma skulu granskast. Betri seint enn ongantíđ. Frábođan hansara er beinleiđis úrslit av, at Tjóđveldi hevur spurt, hví skúlin hvarv av dagsskránni hjá meirilutanum.
Vit hava frá fyrsta degi virkađ fyri at fáa Musikkskúlan bygdan, og vit fylgja málinum gjřlla.
Jógvan Arge, varaborgarstjóri úr Tjóđveldi


text:
Soleiðis byrjar tú
Tess fyrr tú byrjar at spara saman, tess betri er møguleikin fyri, at tú fært eina nøktandi samansparing. Tí mæla vit tær til at hugsa um pensjón, longu tá tú fært fyrsta starvið. Byrja við at gera tær eitt yvirlit, raðfest og leita tær ráðgeving hjá okkum.
1. Yvirlit
Tað týdningarmesta er, at tú alt fyri eitt gert tær greitt, um tín pensjónssamansparing er nøktandi, og um pensjónsinntøkan fer at kunna rinda tínar útreiðslur, tá tú ert givin á arbeiðsmarknaðinum. Tað kann møguliga tykjast torført at taka avgerð um pensjónslívið, meðan tú enn ert ung/ur, og tí er tað eitt gott hugskot at fáa ráðgeving hesum viðvíkjandi.
2. Raðfesting
Ger tær greitt, hvat hevur týdning fyri teg, tá ið tú fert frá fyri aldur. Um tú t.d. ynskir at ferðast meira og hava tíð til onnur kostnaðarmikil ítriv, kanst tú leggja upp fyri hesum, tá ið tú leggur pensjónssamansparingina til rættis.
3. Ráðgeving
Um tú ivast í, hvat slag av samansparing hóskar best til tín, kanst tú fáa vegleiðing hjá okkum. Vit taka altíð støði í tínum tørvi og tínari støðu. Tað ber eisini til at gera íløgur við pensjónssamansparingini.
Tá ið tú tekur ábyrgd av egnari pensjón, økir tú eisini um møguleikan fyri, at tú kanst liva ta pensjónstilveruna, sum tú ynskir. Tað gevur tær tryggleika - bæði nú og seinni.


text:
Eitt petti av pappi, ein tannsteytara, lím og tríggjar eittkrónur. Tadaaaa! So lætt er tað at gera tín egna fidgetspinnara.
Tú skalt brúka:
fyrimynd, printa hana út HER!
papp, kartong ella annað tjúkt pappír
tannsteytara
eittkrónur ella knappar
límpistól ella sterkt lím
saks og blýant
tussjir
Soleiðis gert tú:
1: Vel tær eina fyrimynd og klipp hana út. Klipp eisini eina skivu út.
2: Tekna fyrimyndirnar av á pappið og klipp tær út. Minst til at gera merkið í miðjuna og at klippa tvær skivur.
3: Líma eina eittkrónu á hvønn armin á Fidgetspinnaranum. Ger hol í miðjuna við blýantinum. Víðka holið, so tað er størri enn tannsteytarin. Ger holið flatt, so einki pappír stingur upp úr.
4: Klipp spíska endan av tannsteytaranum og líma eina skivu fasta á endan. Sting tannsteytaran í gjøgnum holið í miðjuni á Fidgetspinnararnum. Klipp tannsteytaran so langan, at Fidgetspinnarin melur leysur av skivunum. Líma eina skivu á hin endan.
Lat límið torna væl.
Góð ráð😊
- Tú kanst prýða Fidgetspinnaran, um tú hevur hug ella bara brúka hann, sum hann er. Velur tú at t.d. lita hann, skalt tú gera tað, áðrenn tú límar hann saman.
- Eigur tú ongar eittkrónur, kanst tú brúka knappar í staðin.
- Tú kanst t.d. klippa Fidgetspinnaran úr eini pappeskju, baksíðuni á einum tekniblokki ella kornflakespakkanum.


text:
Orð: William Spencer Walton
Lag: Adoniram J. Gordon, Leivur á Torkilsheyggi
Týtt: Victor Danielsen
1. So eymur hann meg søkti,
sum troyttur, sjúkur var,
og meg á sínum herðum
í seyðahúsið bar;
og einglar sungu tá um hann,
sum vilsta lambið aftur fann.
Niðurlag:
Áh, tann náð, ið fann meg,
áh, tað blóð, ið vann meg,
áh, tann kærleiki, ið heim meg bar,
stóri kærleiki, ið heim meg bar!
2. Hann tók meg falnan, slignan,
í sár læt olju, vín,
hann gav mær hesa vissu:
Eg fann teg, tú ert mín!
Eg hoyrdi aldri orð so blíð,
í hvíld tey vendu sorg og stríð.
3. Hann merkini mær vísti:
Í mín stað blóð hans rann,
ta hvøssu skemdarkrúnu
teir settu upp á hann;
hvat sá, hvat sá hann tó í mær,
at slíka skomm og kvøl hann bar!
4. Eg siti við hans føtur,
hans andlit lýsir mær;
og undrandi eg minnist,
hvør stór hans náði var.
Nei, ævin øll er ei nóg long
at veita honum takkarsong!


text:
TÓNLEIKA OG SANG ÚRMÆLINGAR
- allir, hvør á sín serliga hátt koma at seta dagskránna – LIVEtónleik í Mentanarhúsinum 20. apríl (kl 20-24)
• Stykkir av tí kenda franska gittarspælaranum Roland og romantiskt, spanskt, og stykkini av Dyens bera brá av chansons françaises – tað verður nakað av tí Alvi Joensen
fer at framføra. Hann vann Stella Polaris í 2015 og hevur síðan lisið tónleikaframførslu á hægsta støði á tónlistaháskúlanum í Malmö.
• Hendan røddin hevur sungið seg inn í hjørturni á føroyingum. Hon hevur m.a. vunnið Planet Awards, Ársins songrødd og á summarfestivalinum hava vit hoyrt hana sungið saman við Bobby Bare. Røddina eigur KRISTINA BÆRENDSEN
og saman við Finnur koma tey at framføra til hetta høvið.
• Teir hava sungið saman í nøkur ár. Skarpir, framúr røddir, teir fylla alt rúmið, alt hevur hug at steðga upp tað einu løtuna – sangglaðir fuglfirðingar, sum í dag kalla seg fyri VEGA
, fara at syngja fyri okkum.
• Íslendska Hafdís Bjarnadóttir
hevur serliga skrá - Bindikonsert
Hon sigur soleiðis ”Eg havi leingi droymt um at spæla til eina konsert, har luttakarnir kunnu binda meðan tey lurta eftir tónleik” Á íslendskum hevði tað verið kalla fyri ”prjónleikar” og á føroyskum er tað ”bindikonsert”. Tí eri eg sera glað fyri at kunna luttaka á bindikonsert á Bindifestivalinum í Fuglafirði.
Skráin hjá Hafdís er sett saman av íslendskum fólkatónleiki, við Jórunn Viðar, komponisti og við guitartónum úr mínum egna tónleikastykki. Tað seinasta verkið inniheldur ljóð úr Íslandsku náttúruni og halt tær nú fast, og við ljóðið frá einum seyðið, hvørs ull verður klippt á sumri. Hendan ullin verður spunnin á verkstovu í Mortansahúsi á Bindifestivalinum.
Hon er útbúgvin á Det kongelige danske musikkonservatorium i København
Birgitte Simonsen
, sjónleikari - H.C.Andersen ævintýr í modernaðum stíli. Gellumasurkan á sín serliga hátt :) og ein lættari máltíð, ein góður kaffimuður við Bindifestivalkaku er eisini nakað av tí, sum kvøldið fer at bjóða.
Verið vælkomin :)


text:
Eitt av mest eyðsýndu nøvnunum í føroyskum útvarpi seinasta árið verður serligur gestur, tá Open Stage/ Open Mic verður komandi mikukvøld. Frum hevur seinasta árið latið eina røð av stakløgum út, og sum skilst er ein útgáva á veg við songkvinnuni, ið vit m.a. eisini kenna frá sínum arbeiði við Steso.
Frum var í uppskoti til heiðurin sum ársins songkvinna og sum ársins nýggja navn á FMA fyrr í ár.
Open Stage / Open Mic er hvørt mikukvøld. Tiltakið er fyri øll tey, ið vilja sleppa at frambera tað fyri øðrum. Hetta er fyri eitt nú sangskrivarar, yrkjarar, søgusigarar og skemtarar til at framføra egið tilfar, nýtt eins væl og gamalt.
Tiltakið er ætlað at vera ein kreativur verkstaður har høvi er til at royna nýggj hugskot í einum umhvørvi saman við samhugaðum listafólki. Øll er vælkomin við sínum talentum.
Skráin er hendan:
19:30 – 20:00: Innskrivan
20:00 – 20:30: Frum
20:30 – 20:45: MonkeyRat Duo
21:00 – 22:30: Open Stage/Open Mic
Tiltakið er ókeypis og øll eru vælkomin, eisini tey, ið bara vilja lurta og hyggja. Mentamálaráðið stuðlar tiltakinum.


text:
Framstig verða alla tíðina gjørd í ílegukanningum, so tær gerast betur til at finna tey frábrigdini, sum elva til sjúku. Hóast hetta, ber ikki altíð til at ávísa tað frábrigdið, sum er atvold til sjúkuna. Hetta kemst av, at ílegukanningar hava ta avmarking, at tær bert finna kendar variantar (frábrigdi) av eini ílegu, tvs. at tú frammanundan hevur ásett, hvørjum tú leitar eftir. Í eini genomkanning verður hin vegin ikki bert hugt at kendastu ílegufrábrigdunum, men at øllum arvastronginum samstundis, tvs. øllum ílegunum v.m.
Avbjóðingin er so at finna út av, hvør av menniskjans 20-25.000 ílegum goymir ein variant, sum kann vera atvold til arvaliga sjúku. Framferðarhátturin er at finna tær fáu ílegurnar, sum mest sannlíkt eru orsøk til sjúkuna, og kanna tær nærri. Tað verður gjørt við at skilja ílegurnar sundur út frá nøkrum filtrum.
1. Neyðugt er bert at kanna tey 1-2% av genominum, sum kota fyri proteini, tí arvalig sjúka helst aloftast stendst av brekum her. Hetta verður rópt exom-kanning.
2. Næsta stig kann vera at skilja sonevnd “polymorfiir” frá, tvs. basu-úskiftingar, sum eru vanligar millum fólk, og sum tí ikki verða mettar at hava við sær sjúku. Leitað verður hin vegin eftir sjáldsomum ella beinleiðis “privatum” frábrigdum, sum bert eru at finna hjá einum sjúklingi og møguliga familju hansara.
3. Síðani kann verða farið í gongd við at sundurgreina út frá sløgum av frábrigdum, sum mann veit hava við sær feilir í proteininum. Raðfylgjan av basum í ílegunum avger virknaðin hjá proteininum, og tí ávirka frábrigdi henda virknað. Vit hava øll eina rúgvu av frábrigdum í ílegunum, men flestu frábrigdini hava onga týðandi ávirkan á okkum.
4. Næsta stig kann vera at skilja sundur soleiðis, at bert tær ílegurnar, sum hava eitt frammanundan kent samband við ávíst slag av sjúku, verða kannaðar.
5. Harumframt kann tað eisini vera gagnligt at gera genomkanningar av skyldfólk hjá einum sjúklingi – bæði frískum og sjúkum – fyri at síggja, hvørji frábrigdi fylgjast við sjúkuni. Við at seta upp eitt ættartræ fyri sjúklingin, kann yvirlit fáast um arvagongdina hjá eini sjúku. Í Føroyum hava vit longu góða skráseting av familjubondum hjá føroyingum heilt aftur til 17. øld í sonevndu Ættarbandsskránni.
6. Eitt stórt arbeiði liggur eisini í at finna fram vitan um sjúkuna t.d. í vísindaligum tíðarritum, hjá granskarum ella starvsfeløgum.
Øll henda sundurgreiningin fer vanliga fram sum eitt samstarv millum lækna, mýlalívfrøðingar og bioinformatikarar.
Úrslit
Genomkanningar kunnu stórt sæð enda við trimum ymsum úrslitum:
1. Funnið verður fram til tað frábrigdið, sum verður mett at elva til arvaliga sjúku.
2. Læknar o.o. standa á berum, hóast leitað hevur verið væl og leingi.
3. Funnið verður fram til eitt frábrigdi í eini ílegu, sum illgruni er um, kann elva til sjúku. Tó er ikki vissa fyri hesum, tí varianturin er ikki sæddur áður.
Kelda: Det Etiske Råd í Danmark


text:
Søgan
Kvinnuhúsið / Kreppumiðstøðin byrjaði sítt virksemi 1. oktobur 1990. Kvinnuhúsið hevur øll hesi árini havt sum aðalmál at varpa ljós á harðskap og órættindi framd móti kvinnum og at veita harðskapsraktum kvinnum innivist.
At Kvinnuhúsið kom, var ongin sjálvfylgja. Nógv hildu ikki, at vit høvdu eitt tílikt stað fyri neyðini. Summi søgdu, at her er eingin, sum bukar konuna. Onnur vildu vera við, at harðskapur heima er eitt innanhýsis mál, og at tvey vaksin fólk mugu sjálvi um, hvussu tey liva saman.
Soleiðis er ikki longur. Nú eru fá, sum halda, at maðurin hevur rætt til at leggja hond á konuna. Tí stuðlar tað almenna eisini Kreppumiðstøðini soleiðis, at Kreppumiðstøðin kann veita kvinnum hjálp, ið eingin annar stovnur í landinum kann geva.
Tað var í áttatiárunum, at harðskapur móti kvinnum byrjaði at verða umrøddur alment í Føroyum. Í Kvinnufelagnum í Havn hevði verið tosað um at fáa eitt Kvinnuhús, har harðskapsraktar kvinnur kundu fáa ráðgeving og vegleiðing. Ein partur av húsinum skuldi vera Kreppumiðstøð, har kvinnur við børnum kundu gista í eina tíð.
Í 1988 vóru fleiri kvinnur úr Føroyum á Kvinnuráðstevnu í Oslo. Á ferðini varð tosað víðari um at fáa eitt kvinnuhús. Og á heystið 1988 vendi ein bólkur av kvinnum sær til Landsstýrið um fíggjarligan stuðul til at seta eina Kreppumiðstøð á stovn. 200.000 krónur vórðu avsettar á fíggarlógini í 1989 til endamálið. Men vegna sparingar varð upphæddin skorin niður í helvt. Útgjald av upphæddini varð treytað av, at ein grunnur varð stovnaður til endamálið.
Fyri at vita hvussu áhugin var millum kvinnur yvirhøvur at stuðla tiltakinum, varð fundur lýstur at vera í Mettustovu í Havn 29. januar 1989. Hóast ódnarveður hetta kvøldið, møttu 86 kvinnur. Kvinnuhúsfelagið varð stovnað, nevnd vald til felagið, og ein nevnd varð vald til Kvinnuhúsgrunnin. Nógvar kvinnur bjóðaðu sær til at arbeiða sjálvboðið.
Síðan varð leitað eftir hóskandi hølum. 1. oktober 1990 lat Kvinnuhúsið upp í KFUM í Havn, og har er húsast vit enn.


text:
Vit í 1., 2.og 3. flokki gingu av Signabø út á Langasand (Við Atlanticpane, Tey sum steðgaðu har fingu bomm frá teimum) við helvtini av næmingunum.
Vit høvdu nøkur 10 m long tog við okkum at máta við. Málið við túrinum var at máta hvussu langt vit gingu - ella rættari at finna útav hvussu langt tað er úr einum enda av bygdini í hin.
Hin helvtin gekk Norðan úr Sundum heim í skúlan, Við Sjógv.
Fyrri bólkur gekk 225 x 10m og seinni bólkur gekk 255 x 10m ein fittur teinur tilsaman. Tit kunnu sjálvi rokna út, hvussu langt vit hava gingið í dag.
Strekkið millum skúlan og Langasand (Við Atlanticpane) verður gingið seinni í vikuni.
Tá vit komu aftur í skúlan, fingu vit heitt kakao - tað var gott at fáa aftaná gongutúrin.
Ein góður dagur, vit lærdu nakað um frástøðu, metrar og kilometrar.


text:
Sudan er størsta land í Afrika, men tað er av fátækastu og minst mentu londum í heiminum. Nilá rennur ígjøgnum landið, og mesta fólkið býr í fruktagóða lendinum fram við ánni. Steinoyðimørk er fyri norðan og mýrilendi fyri sunnan. Sudan er eisini skift sundur mentanarliga. Fyri norðan er fólkið muslimskt og talar arabiskt, í miðjum landi og fyri sunnan búgva mong fólkasløg, ið tala afrikonsk mál og hava ymsar afrikanskar átrúnaðir, nøkur eru eisini kristin. Stríð ímillum fólkið fyri norðan og sunnan hevur verið atvold til drúgvt borgarakríggj.
Stórir landspartar í Sudan eru alt ov turrir til, at fólk kann búgva har, og ónýtiligir sum dyrkilendi. Stór akurlendi eru oyðiløgd í borgarakrígnum. Meginparturin av fólkinum býr fram við Nilá og veitir vatn úr ánni á akrarnar. Tveir triðingar av fólkinum liva av landbúnaði, høvuðsgrøði er bummull, jarðnøtir, arabagummi, hirsa og dadlur. Myndugleikarnir hava sett í verk stóra vanveitingarverkætlan til tess at menna landbúnaðin.
Mong ættarfólk lívbjarga sær við at halda dýr og eru alsamt á ferð eftir nýggjum beitilendi. Fleiri dýr, maður eigur, mætari og virðingarverdari er hann ímillum ættarfólkið. Borgarakríggið hevur volt flakkfólkunum miklan skaða; nógv beitilendi er farið fyri einki, og gomlu ferðaleiðirnar eru stongdar.
Í Sudan eru fleiri enn 500 ættarbólkar, sum tala fleiri enn 100 mál og bygdamál. Hvør bólkur hevur felags ættfaðir. Mangir ættarbólkar, t.d. dinka og juhaynah, eru flakkfólk. Aðrir eru búfastir, t.d. shillukar, ið liva sum bøndur vestan Nilá.
Síðan Sudan gjørdist sjálvstøðugt ríki í 1956, hevur muslimska stjórnin í Khartoum roynt at noyða fólkið í landinum at taka við islam; hetta hevur elvt til borgarakríggj og hungursneyð. Fleiri milliónir fólk eru komin til Khartoum sunnan og vestan úr landinum, haðan tey eru flýdd undan bardøgunum og neyðini. Mong teirra búgva nú í vesaligum fátækrabýlingum uttarlaga í býnum.
Stórur munur er á, hvussu fólkið livir í arabiska Norðursudan og afrikanska Suðursudan. Mál, átrúnaðir, siðir og húsabygging eru púra ólík. Nubiar fyri norðan (afrikanskt fólk, ið tók við islam) byggja ferhyrnd hús úr sólturkaðum tigulsteini við flatari tekju. Nubanar, bøndur í hálendinum í Miðsudan, byggja rundar smáttur av træsteyrum, grasi og hirsuhálmi; tekjan er strytuskapað.
Í Landnyðringsafrika eru londini Egyptaland og Sudan, bæði oyðimarkarlond, sum fáa vatn úr Nilá, og Hornið í Afrika, nevnt soleiðis, tí at tað líkist einum dýrahorni. Her eru londini Somalia, Djibuti, Etiopia og Eritrea, øll fýra av fátækastu londum í heiminum. Landamørkini ímillum londini eru sett í 20. øld og fylgja teimum mørkum, sum gomlu hjálandaveldini settu. Mong fólk í hesum londum eru flakkfólk, liva av fenaði og geva sær als ikki far um landamørkini, tá ið tey fara sínar longu leiðir at leita eftir beiti til dýr síni.
Arbeiðshátturin í landbúnaðinum í hesum londum er fyri tað mesta gamal og amboðini einføld, t.d. er enn vanligt at nýta hakkara og akurknív. Træplógvið, ið neyt draga, er lætt og kann verða borið ímillum spjøddu akrarnar. Men plógvið vendir bara tí ovastu moldini, so at tøðini fara ikki djúpt niður. Eftir fáum árum er jørðin útarmað
Seinastu árini hevur kríggj verið í Somalia, Sudan, Etiopia og Eritrea. Eritrea sleit frá Etiopia eftir 20 ára borgarakríggj. Túsundtals eritreisk konufólk bardust saman við monnunum í frælsiskrígnum ímóti Etiopia, mong teirra vóru yvirmenn í herínum. Somalia er syndrað av kríggi ímillum ættir, sum hava stríðst sínámillum um valdið. Í Sudan kríggjast arabiskir muslimar fyri norðan og afrikonsk fólk fyri sunnan, ið ikki eru muslimar.
Longsta á í heiminum, Nilá, rennur úr Viktoriuvatni í Kenja og norður ígjøgnum Sahara og út í Miðjarðarhav. Hon rennur ígjøgnum Etiopia, Sudan og Egyptaland. Úr ánni fæst drekkivatn, vatn á akurlendið og fiskur. Áin er eisini væl umtókt ímillum ferðafólk. Tey sigla niðan eftir ánni í ferðamannaskipum ella seglbátum, nevndir felucca, at síggja mongu fornminnini í Egyptalandi.
Hvíta Nilá og Bláa Nilá renna saman við Kartoum í Sudan og verða Nilá. Hvíta Nilá bugar seg møk norður ígjøgnum Sudd, ið er ovurstórt sevmýrílendi í Sudan, og har er satt fuglameingi, t.d. storkur, hegri og pelikanur. Bláa Nilá rennur úr Tanavatni. Hon rennur ígjøgnum Etiopiahálendið, har mangar áir renna í Bláu Nilá úr fjøllunum.
Á markinum ímillum Sudan og Egyptaland rennur Nilá í Nasservatn, sum er ímillum størstu byrgdu vøtn íheiminum. Nasservatn varð til, tá ið Aswanbyrgingin við norðurendan á vatnnum varð bygd. Norðan fyrí Aswanbyrgingina rennur Nilá ígjøgnum oyðimørk, men lendið báðumegin ánna er dyrkað.
Stórir landspartar í Landnyrðingsafrika hava verið meint raktir av turki og hungursneyð seinastu árini. Í 1984-85 var ræðulig hungursneyð í Etiopia. Hon stóðst av, at turkur, kríggj og bráður fólkavøkstur komu í einum. Stórt hjálpartiltak varð sett í verk, og ein av høvuðsstuðlunum var vælgerðarfelagsskapurin Band Aid, sum popp-stjørnur stovnaðu.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Khartoum
Vídd: 2.505.810 km2
Fólkatal: 41.087.825
Alment mál:
arabiskt
Átrúnaður:
islam 70% afrikanskir átrúnaðir 20% kristindómur 5% og aðrir 5%
Stýrirlag:
hernaðarstýri (alment er tað eitt fólkaræði við forseta)
Gjaldoyra:
sudanskt pund (SDG)


text:
U19 kvinnur til EM
Føroyska U19 kvinnulandsliðið í flogbólti fer í døgunum 28. apríl til 2. mai at spæla við í EM-kapping í Liktenstein.
Til samans skulu føroysku venjararnir Romica Øster og Jákup Villiam Siversen leiða liðið ígjøgnum 4 dystir hesar dagarnar.
Umframt Føroyar eru liðini í bólkinum Luksemborg, Liktenstein, Skotland og Wales.
Liðið skal spæla sín fyrsta dyst sunnudagin 29. apríl ímóti Skotlandi klokkan 12.00 føroyska tíð.
Føroyar hava fyrr fingið góð úrslit ímóti hesum liðum. Í apríl 2016 spældi føroyska U19 liðið dyst ímóti Luksemborg í Edinburg, og tá gjørdist úrslitið ein 3-2 sigur til Luksemborg við settúrsitunum 25-8, 23-25, 23-25, 25-22 og 15-9. Her er ein "heimavideo" frá javnbrótaranum á Youtube.
Í somu kapping spældu Føroyar eisini ímóti Skotlandi, og serliga tvey tey fyrstu settini vóru jøvn, hóast at liðið tapti 3-0: 27-29, 24-26 og 17-25. Í fyrsta settinum vóru Føroyar langar løtur væl á odda - t.d. førdu Føroyar 23-14. Men so kolapsaði alt, og Skotland javnaði til 23-23. Føroyar høvdu tó settbólt við støðuna 26-25, men taptu kortini settið 27-29.


text:
Nú stundur til tíðina, tá kvøldskúlin byrjar aftur. Fleiri av vælumtóktu skeiðinum eru aftur sett á skrá, men aftur at hesum er nøkur, ið eru nýggj. Eisini verða onnur styttri skeið boðin út so við og við.
Faldarin, sum verður borin í hvørt hús í kommununi í vikuni, er tøkur sum pdf her
Kvøldskúlafaldarin 2017-18.
Tilmeldingin fer fram umvegis heimasíðuna www.kurk.fo frá sunnudegnum 1. oktober.
Um einki annað er tilskilað, verður undirvíst 20 ferðir frá viku 42 í 2017 til viku 12 í 2018. Tey styttru skeiðini verða lýst á heimasíðuni, so tit vita, júst hvørji kvøld ella hvørjar dagar, tit hittast.
Millum nýggju skeiðið kunnu nevnast teknmál, ið Hervør á Torkilsheyggi fer at taka sær av, telving fyri børn á Skála, íblástur fyri heimið, ið Anette Sonne fer at standa fyri, og føroyskt fyri útlendingar, sum Torhallur við Gil og Brynhild W. Djurhuus fara at undirvísa í.


text:
Collection Management
Tað eru pengar at vinna við at krevja inn
Nú kanst tú gera alt við Direct Debit, drag skjøl beinleiðis til Microsoft Dynamics NAV uttan nakrantíð at fara úr Microsoft Dynamics NAV. Alt frá avtaluhandfaring, frásagnaruppbygging, sending, handfaring av mistøkum og framhaldsviðgerð av útistandandi hjá skuldarum – við Continia Collection Management verður alt hetta gjørt við Microsoft Dynamics NAV.
Uppgávurnar verða framdar við fremstu tænastunum á marknaðinum – millum annað Nets Betalingsservice, Nets LeverandørService, Danske Bank Collection Service, SEPA direct debit og ePay kortgjaldingar.
Ráðgeving
Vit vilja fegin greiða frá, svara spurningum ella ivamálum.


text:
Upp á stovugólv
Upp á stovugólv 2018
Aftur í ár fara vit: Ung
í dansi, at skipa fyri Upp á stovugólv, sum verður tann 27 jan. Hesaferð verða
vit í Funningi og vertirnir eru
Elsa Funding, Jógvan Højsted og Sámal Petersen.
Tiltakið fer at ganga nakað soleiðis fyri seg:
1. Fólk koma til Funnings, har tey verða býtt upp í trýggjar bólkar.
2. Hesir bólkar fara so í hvørt sítt hús, har ið ein vertur er í hvørjum húsi. Vertirnir greiða frá einum kvæði, vísu ella tátti, sum tey hava valt og aftaná verður hettar (ella eitt brot) kvøðið í húsinum. Síðan ’rotera’ bólkanir.
3. Tað verður 1 tími í hvørjum húsi.
Byrjað verður kl 18. og húsavitjanirnar enda kl 21. Síðan verður okkurt at eta/drekka niðri í skúlanum og eisini verður skipað fyri almennum føroyskum dansi kl. 22.
Tað er avmarkað pláss
í húsunum, so tað er max 75 fólk sum sleppa til húsavitjanirnar. Tí verður
neyðugt við tilmelding.
Hetta verður gjørt við at ringja ella skriva til ein av hesum:
Sandra Bjarnaskor 253308 / Bjarnaskorsimonsen@gmail.com
Ólavur Syderbø 271724 / olavursyd91@gmail.com
Til tann almenna
føroyska dansin, ið verður í skúlanum aftaná, eru øll hjartaliga vælkomin.
Kostnaður fyri Upp á stovugólv og almenna dansin er kr.
150.
Tey, ið bert koma til almenna dansin, gjalda kr. 50.
Suppa er við í prísinum,


text:
Haarlem
Haarlem er ein býur og ein kommuna í Niðurlondum.
Haarlem liggur við Spaarne-ánna. Býurin varð mest sannlíkt stovnaður í 900-talinum og fekk keypstaðsrættindi í 1245.
Í býnum er eitt nú tað elsta almenna forngripasavnið í Niðurlondum, Teylers-savnið. Býurin er eisini kendur fyri Sankta Bavo Kirkjuna (Sint-Bavokerk) og Frans Hals Savnið, sum er eitt savn fyri list frá tí niðurlendska gullaldrinum.
Haarlem jarnbreytastøðin er tann elsti bygningurin av jarnbreytabygningum í Niðurlondum.
Sunnanfyri býin liggur heimsins størsta blómupark, Keukenhof.
Annað[rætta | rætta wikitekst]
Býarparturin Harlem í New York er uppkallaður eftir hesum niðurlendska býnum.